Арат амшква Мараташварта Европа йаъу АААК ауысхагIвчва ргвып уыста йрыхъвдакву рырхъйара апкъ йтата Бельгия апны а-Конгресс ашта хъвшара шIыц гIахъыртIытI.
АААК ЙхIаракIу асовет аунашвачпагIв Эгьзакь Мусса йхъвдаквцIара дырхъйауата а-Конгресс ауысхагIвчва гвып Евросоюз акъральква нхара уысла йангIарыкIвшуз Бельгия ПаштахIыгIва апны Адуней апсуа-абаза конгресс ашта хъвшара декабрь а 13 атшын йгIандыршатI. Ауи арат амшква Мараташварта Европа йаъу а-Конгресс ауысхагIвчва ргвып йрыхъвдаквыз уыскIта йхъйатI. Агвып йрылапI АААК архъйагIв секретарь Гицба Инар, ЙхIаракIу асовет йалу Чирикба Вячеслав йгьи ахабарргарта портал аунашвачпагIв Лазба Амина.
Апсуа-абаза диаспора ъабзазауа Европа акъральква рпны ацара уыс хъадата йыззынарху йрыуазакIыпI АААК ашта хъвшараква ргIаныршара, хабар гIайыргатI АААК ЙхIаракIу асовет йалу Чирикба Вячеслав.
«Мараташварта Европа апны ашта хъвшараква гIаныршара – [уыжв ари асахIат] АААК анхара анархара хъадаква йрыуапI. Ага Бельгия апны йбзазауа апсуакви абазакви ауи аъара йщардагIвымызтынгьи, ажва ахъазла, Нидерланды йа йалкIгIата Германия рпны апш, апсуа тгIачваква аъапI Брюссель, Гента, Антверпен датшагьи щардазджьара. Ауат зымгIва адхIкIылта а-Конгресс анхара йгIаланахIыркIырныс хачIвыта йхIыквпI», –адкIылара ари хIызту агIамта уыста йызлу гIахъитIытI Чирикба.
АААК ЙхIаракIу асовет ауысхагIв ужвы йъану апны а-Конгресс анхара йанархара хъадазлуш дрыквгIашIастI.
«Йапхъахауата, ауи Бельгия йту апсуакви абазакви адкIылра, ауат рыжвлара аквта абадырраква рыбагъьара, йапымшвтуата йабабарныс, йанйарныс, йайчважваларныс, йалата уыс адыргалырныс лшара рзыгIаныршара акIвпI. ЙгIвбахауата, ауат р-Псадгьыли дари ращтаныкъвара щаквыргылра атахъыпI. ЙцIыхъвахауата, АААК араъа ажвлара йгIаларгауа, цри бызшви агвбайари тшауацIдрыхра нархара зму культура-арыпхьара проектквакI рырхъйара йацхърагIарныс алшуштI», – йгIаликIгIатI Чирикба.
Бельгия апны йгIандыршашIыцыз ашта хъвшара даунашвачпагIвхатI Ломиа Дауыр – МАААН (ужвы АААК) 15 сквша райхIа секретарь хъадата йынхуз йбергьльу апсуа уысагIв йгьи ажвлара-политика уыснкъвгагIв Аламиа Геннадий йпа.
Ломиа Дауыр жвасквша айхIа цIитIта Мараташварта Европа дтапI: Австрия, Нидерланды рпны дбзазатI, ужвы Бельгия даъапI.
«Бельгия апны ашта хъвшара агIахътIра, ажва аламкIва, араъа йбзазауа апсуакви абазакви рыхъазла зджьара йгIанымхауата уыс бзипI. Бельгия Европа аквта йтачIвапI, ауи Евросоюз йакъала хъадапI – политика хъатала йгIауахвырквын ауыгьи магIны амапI. Брюссель апны йаныргIалпI Евросоюз ауысхарта хъадаква – Европа р-Парламент, Евросоюз аштаб-фатар, Бенилюкс акъральква рсекретариат», – йхIватI йалырхшIыцыз а-Конгресс ашта хъвшара аунашвачпагIв.
Ауи йшипхьадзауала, Бельгия ПаштахIыгIва апны АААК ауысхарта Апсны, ауи ауагIи ауат ргвбайари рыхъазла рыцIа щарда здырра зтахъу ауагIа йапшым анархараквала рыщтаныкъвара тшауацIнарыхра йахъвуштI.
«Са сшхъвыцуала, Мараташварта Европа, Бельгия рпны хIабашталагIвчва рабадырра культура нархара зму апроектква йырхъазымкIва арыпхьара, туризм, сатучпара нархараквалагьи апроектква рырхъйара йахъвуштI», – йгIаликIгIатI Ломиа.
Бельгия апны АААК ашта хъвшара аунашвачпагIв йалхра даквчважвауата Чирикба Вячеслав йгватра Адуней апсуа-абаза конгресс агIаныршара гIалазгаз йрыуазаджвыз Ломиа Дауыр йаба шйакIвыз, ужвы ауи йуыс йпа йшнайырдзахуа йазынайырхатI. Ари йапшу абанпарала ажвлара уысхара уайгвыргъьушта йаъапI, йрыбагъьитI Чирикба.
«Сара рыцIа пасатагьи Дауыр йыхъазла бзира щарда сагIахьан. ЙхIвара атахъыпI хIанйара ауи йсагIаз зымгIва шгIанарцIабыргыз. Ауи дырра бзидздза зму дчкIвынпI, йцри бызшвала цкьата дчважвитI, агIвымакъраль бызшваква бзидздзата йдыритI, аунашвахъцIара дазычпапI – ауыгьи Дауыр Бельгия апны АААК ашта хъвшара даунашвачпагIвта дъанхауа йуысква гIайдахIвра ахъазла магIын ду амазлуштI. ХIкъраль ахъазла магIын ду зму ари анархара апны ауи гвылагьи псылагьи адахIвраква йзыстахъпI», йхIватI АААК ауысхагIвчва ргвып йалу.
Брюссель апны абашталагIвчва рынйара дгIадгылтI асквш 1992 октябрь агIан йакIвшаз Апсуа-абаза уагIа I-хуз райззара ду йалаз Тарба Озкан. МышквакI рапхъала ауи йара ари йапшта Роттердам апны йакIвшаз анйарагьи далан. Тарба Озкан – апхъазаман Апсны йгIацIанакIуаз Ахчыпсы шIыпIа (ужвы Атшшарта Къапщы – аредакция ррытаразга) йгIатыцIыз амхIаджьырква дгIархъшахъыцIтI. Анахьанат хIабашталагIвчва рапшта ауыгьи йгвыргIвапI апсуа уагIахъа рпхыцIа, апсуа бызшви ауагIахъа цIаскви ргIахчара.
Ауи дшхъвыцуала, ауагIахъа цIасква уыжвгIандзара йъагIащаквхаз ащардала йызбзиру апсуа тгIачваква рпны зымгIва рацкIыс йгвыргъьахъву йгьи зымгIва рацкIыс йнашхыйу агIаншараква ракIвпI.
«Сара йшазызбауала, хIцIасква аъагIащаквхаз ащардала йызбзиру атацанадылракви апсчва рнадасри ракIвпI – араъа Европа апны акIвызтынгьи Апсны апны акIвызтынгьи. Трыквшта апны атацанадылра цIасква рыцIа абгата йынкъвыргитI амсылман цIасквала йакIвдыршауа апсчва рнадасра йгIаквухырквын. Апсны апны ауи апш цIас гьаъам. Атацанадылракви апсчва рнадасри ракIвпI хIара хIъанызлакIгьи сквшышвпхьадзарала хIадызкIылуа. ЙалкIгIата ауат анйараква ракIвпI хIкультура йузакъвымгуш ахъвы – хIыбызшва – гIахIхчарныс йгIахIцхърагIауа», – араса йпхьадзитI Тарба.
Ауи йшихIвазла, Трыквшта апны дйытI, сквшы 40 райхIа цIуата Мараташварта Европа дтабзазитI, йапхъахауата Апсны дангIай йныбыжьла йагIа днадзахьан, ауищтара й-Псадгьыл апны запыт дцалитI.
«Апсуа бызшва ъаздыруа, хIуагIа рцIасква ъанкъвызгауа збзиру са гьсакIвым, ауи збзиру сани саби, сандуи сабадуи ракIвпI. ХIгвбайара кодекс Апсуара акIвпI тшызпсахуа абанпараква къарута йырзалуа. Ауи ахIатырла ужвы хIара йгIадзынгылуа абанпараква йхIызрылацIауа акIвпI йхIзыгIахчуш», – йгIаликIгIатI ауи.
Тарба Озкан а-Конгресс гIанзыршаз йапхъахуз апсуа-абаза уагIа райззара ду анакIвшуз атшын йазынарху йгIагвалашвахраквагьи йгвапата йхIыцагIвишатI.
«Сара бзита йыздырхитI айсра анакIвшуз агIамта баргвы апны а-Конгресс шгIаншаз. Ауи атшын, асквш 1992 октябрь а 8 агIан, Лыхны кыт саъан. ХIгвбайарагьи, хIнашхгьи зджьара йгIанымхауата йдатшан, хIхъа гIахIхчарныс, хIуагIахъа гIахIхчарныс хIащтата ахвитра ахъазла хIаларпата хIхъа пшцIахIцIарныс хIхIазырын. РыцIа йагъьыз хIыгIвычIвгIвысква къарула хъгалра змаз хIагъа йпшIагылата ахвитра ахъазла рхъа щтIарцIатI, ужвы хачIв хъадата хIпахь йгылапI ауи ахвитра гIахIхчарныс», – йхIватI багъьата Тарба.
Датшагьи Бельгия апны анйара йалаз Квпалба Алааддин сквшы 40 райхIа цIуата Амстердам дтабзазитI. Ауи Роттердам апынгьи Брюссель апынгьи а-Конгресс ауысхагIвчви апсуа-абаза диаспори йакIвдыршаз анйараква дрылан.
«Швабыж йхIгвапапI Апсны йауу хIабашталагIвчва араъа Европа апны йъагIбауа. ХIара хIыхъазла ауи швабыж йгвлахIарапI. Швабыж йхIтахъыта хIайгвгъитI а-Конгресс йлырхыз ауысква зымгIвагьи дахIврала абзазара йалалырныс. Ари ауыс зымгIвагьи йацыхIчIвпI, зымгIвагьи хIсабап алапI, Апсны апны акIвызтынгьи анахьанат акъральква рпны акIвызтынгьи. ЗымгIва рацкIыс йхъаду ари акIвпI – а-Конгресс чкIвынргIа рквтала абадырра багъьахарныс йацхърагIуштI. ЧкIвыныргIа ракIвпI хIуачIвбзазара апны хIзайгвыгъауа. Адунейла йамцIпсу хIуагIахъа йрыуата йабабауа ашIаква йрылахIапхьадза хIгIащаквызыжьуаш амальквагьи йрылахIуштI», – йхIватI ауи.
Мараташварта Европа акъральква рпны абашталагIвчва рынйаракви ауат рпны ашта хъвшараква ргIаныршари знархару айззараква АААК гIвымакъраль нархара рымата асквш 2019 ауацIа йархъйарныс йылнахыз ауысква йрыланакIуата йакIвшитI. Бельгия ПаштахIыгIва апны йгIаншаз ашта хъвшара Европа апны йхпахитI апхъала йгIандыршаз Великобритания йгьи Нидерланды рхъвшараква рымщтахь.


Апсны апны ансисквша йадыргаллауа асогIа «Асквш йагъьу асуратчпагIв» акIвшатI.
Барганджиа Саид
Апсны культурала а-Министерстви ареспублика АсуратгIвгIвчва радкIылари йщаквдыргылта ансисквша йыршауа ахча согIа «Асквш йагъьу асуратчпагIв» аршIыйагIв шIа Кварчелиа Сабина йлырттI.
АсогIа адызгалыз йшырхIвауала, сынчIва йагъьу асуратква гIалызхуаз аъачIвагIагIвчва Апсны асуратчпагIвчва йапшым ажанрквала йыргIвыз нхара 100 рызгIаргтI, ауат йрыуата анкъвакъвра йалазларныс 73 гIалырхтI. Ауат асуратква асогIа зыртуаш йыхьыз ангIархIвушыз атшын Согъвым Аквта гIарбарта пещ апны йгIаладыргылтI.
Апсны акъала хъада йауу асуратчпагIв шIа Кварчелиа Сабина анкъвакъвра апны дайгIайуашта дгьазымпшуазтI. Ауи йапхъахауата ари анкъвакъвра далалын зынла айгIайра гIатылгатI.
Сабина сурат дхвыцищтарагьи йылгIвитI. Согъвым агвацчпа училища апны дапхьатI, уацIыхъван Апсны акъральыгIва университет дыцIалтI. АГУ дангIалга Кварчелиа Швейцария Азъазара ауниверситет апынгьи дапхьатI. УахьчIва асуратчпагIв шIа Согъвым АшIара ртдзы апны чкIвыныргIа асуратгIвра йазылбжьитI. Сабина анкъвакъвра «ДучкIа дапхьитI» сурат рылттI. Асурат ауи асквш 2019 агIапын йылгIвытI. Ауаъа ауи лабаду йахща ДучкIа дгIалырбитI. АсуратчпагIв йшылхIвауала, лнана лсурат ргIвра гьылтахъымызтIта «тшацалырпатI».
«Сара сурат йанакIвызлакIгьи йгIазхъысхуа сапшуамца йызгIвитI. ЙгIазхъысхуа айхIарала псабарапI йа сгIакIвзыршауа уагIапI. СхъатачIв азкIкIра нхара щарда йнадзитI», – лхIватI «Асквш йагъьу асуратчпагIв» согIа айгIайыгIв.
ЙгIвбахауи йхпахауи агылартаква «Пхыз» сурат згIвыз Цвижба Мактини «Рица гвал» згIвыз Пилиа Адгури йрырттI.
Апсны Республика культурала аминистр йтарагылыгIв Гурджуа Беслан айгIайыгIвчва зымгIва ахча согIа шрыртуаш йхIватI.
«Анкъвакъвра апсуа суратгIвгIвчва рквта хвду амапI. Швабыж йхIгвапапI ауи ахIбачва йрыцта аршIыйагIвчва шIаквагьи ъагIалалуа – ауат рыхъазла айгIайра аршIыйара рыцIагьи мчыта йадзыргылуаш ргвышхвага дупI», – йхIватI Гурджуа.
Апсны асуратгIвгIвчва радкIылара аунашвачпагIв Джениа Валерий йгIаликIгIатI анкъвакъвра асуратгIвра зъачIвагIу йырхъазымкIва астудентквагьи шалаз.
«ХIара ауи ззыхIчпауа (астудентквагьи алалырныс лшарата йызхIчпауа – аредакция ррытаразга) аршIыйара йауу ауагIа рынхараква гIарг йшауаш рдырныс, руыс ргвы азыщтIата йынхарныс ахъазла акIвпI. ЙаъапI астудентква рынхараква гIахIахвырныс йзымуагьи, ауаса са йшспхьадзауала, йхIчпауа тамампI. СынчIва асогIа зквшваз ауи апхъала зынгьи айгIайракIгьи тзымгасыз суратчпагIвчва шIапI. АйгIайра ауат хIреспублика апны азъазара атшауацIыхра йазынхарныс йаргвышхвуштI», – йхIвитI ауи.
АсогIа анрыртуаз йгIадгылыз ауагIа асуратгIвра, аршIыйара бзазага къару хъадата йыззалуа чкIвыныргIа щардагIв рылан.
«Сара ауи хIапхъа салалырныс йсгвыгъапI. Са сашIамсуа сурат згIвитI, йызгIвуа гьапшым, схвыцищтарагьи сгIвитI. Ари асогIа апны уынхараква хвы рыквызцIауа щарда цIуата йщаквгылхьаз аъачIвагIагIвчва ъаракIву магIын ду амата йызбитI. Ауи йара анкъвакъврагьи ауаъа айгIайрагьи рыхв рыцIа йщтIнахитI», – йхIватI асуратгIвра тшадызкIылуа Сангулиа Алан.
«Асквш йагъьу асуратчпагIв» согIа Апсны апны йапхъахауата асквш 2002 агIан йакIвшатI. Ауи азаман ауацIа анкъвакъвра ауи йгIалаллауа апсуа суратгIвгIвчва хвду азырбауа йцатI. ЦIыпх йагъьыз нхарата йырпхьадзатI апсуа суратчпагIв ДжьапIуа Батал йсурат абаркIыра «АпсыквцIара». ЙгIвбахуз агыларта гIатнагатI Ампар Адгур йынхара «Тамили ахIаджьрат чвгьа Кампэна Роберти», йхпахуз асогIа «Арка. Сара скъапщыта йсыпхьитI» сурат згIвыз Хинтба Диана йлырттI.


Адуней апсуа-абаза конгресс Гагра къала апны хъвшара шIыц гIаннаршатI йгьи Апсны ашIыпIа хъвшараква рпхьадзара йаланархIатI.
МартI а 5 атшын Гагра район абзазагIвчва рынйара апны АААК ашIыпIа хъвшара гIандыршатI. А-Конгресс анхара, уыжвласыла ауи хачIвыта апахь йаргылуа абзазагIвчва ахадыргIвазатI АААК ауысхагIвчва Гицба Инар, Торчуа Леван, Алшундба Инвер.
А-Конгресс архъйагIв секретарь Гицба Инар анйара йгIадгылыз йшрайхIвызла, ашIыпIа хъвшараква ргIаныршара мурад хъадата йамапI – ашIыпIаква рпны ауагIа рбзазара аъаща агъьызчIвуа апроектква ацрыдынхалра.
«ЗымгIва рапхъа йгылата ауагIа йгIаргвынхIыргIвырныс хIтахъыпI дзачIв гIвычIвгIвысызлакIгьи сабап гIайгырныс шйылшуш. Апхъапхъа йунагIва апны, уадыргIвана дызтабзазауа акъала апны, ауасамцара а-Республика апныдза. Ауыс бзиква рырхъйара йазгIашыкъу ауагIа хIзадкIылуазтын хIмурад гIахIыдахIвта йхIпхьадзуштI», – йхIватI Гицба.
Ауи ацынхара ауысла абзазагIвчва джьгарра гIадырбарныс йаквгIазшIиттI.
«Йзапш проектызлакIгьи абзазара йалауыжьра ахъазла ауи апхъапхъа йгIащтIухта уаквчважвара атахъыпI. Кытипхьадза, районипхьадза рбаргвыраква апшыпI, абаргвыраква йырхъазымкIва ауат лшарата йрымугьи гIапхьадзара атахъыпI. УызлагIалагара атахъу рыцIа йхвыцу апроектква ракIвпI, уадыргIвана рыцIа йпхатшакву урыдгыл йауаштI. АгIвагвана ауыра джвыквызцIауа йапхъахауа ачIвырхъа акIвпI», – йгIаликIгIатI Гицба Инар.
Анйара йалаз Агрба Эланна йшылпхьадзауала, абаргвыраквагьи зымгIва рапхъа йырхъйара атахъу апроектквагьи агвы йыквпI, згвы цхIауа абзазагIвчва рыхъазла йнахвапI.
«А-Конгресс анхагIвчва съадзарыздзыргIвуаз йапшым анархараквала апроектква рыхъазла хъвыцра щарда схъа йгIаташватI. Аурам уанбжьалгIвацара йырхъйачIву уыс щарда уыла йгIацIашвитI, згвы цхIауа дзачIв бзазагIвызлакIгьи йымачв аквкIта йуйырбуштI ауат», – лхIватI Агрба «апсахра дуква злагIаджвыквылуа ауыс тшытмытква рырхъйара шакIву» гIацылцIахуата.
Ауи лгвы йасуата йылхIватI зынзаман культура къала хъадата йырпхьадзуз Гагра абзазара уахьчIвала швабыж йшщаквысыз.
«Апсны ахъазла Гагра район амагIны Россия ахъазла Санкт-Петербург магIныта йаму йашIуырпшы йауашта йаъан зынзаман. Ужвы хIара тшгьауацIыхIхуам, хIуыс рыцIа-рыцIа йтахшваххитI. Гагра гIащаквыргылхра атахъыта йспхьадзитI. ЦIабыргыта зуыс баргву анахьанат аштаква йгIарыквухырквын Гагра район алшараква агалагьи рыцIа йдупI. Гагра апны акультура гIацарпахра атахъыпI, араъа йакIвыршалара атахъыпI афестивальква, арт-проектква», – йылпхьадзитI Агрба.
Акъала абзазагIв Барцыц Наталья ари йапхъахауа анйара апны зынла йгIалрахатI акъала акультури атурыхи ргIахчара йгьи арыпхьара знархару апроектква.
«Гагра сара сыхъазла Ницца чкIвынкI йагIвызапI. Йара араса дхъвыцуазапI араъа сквшщарда йтабзазауа дзачIвызлакIгьи. Сара Европа бзи йызбитI, ауаса Европа апны ухъызхуи хIпны ухъызхуи гьазакIым. Сара сапсыуапI, сара сыхъазла магIны ду амапI хIуагIахъа культура абайара агIахчара. ЙхIвара атахъыпI хIкультура шбайу йгьи йшпшдзу. Швабыж йстахъыпI Гагра амузей гIаншарныс – дзачIв сабийызлакIгьи йцри къала атурых йдырныс ахъазла. ЙырдырргIатI асабиква Гагра ахьыз дута йшаргауа, ажва ахъазла, араъа асквш 1903 агIан йдыргылыз аклимат станция, йырдырргIатI йапхъахауата йырчпаз Гагра акарта Венеция йтагылу Марк ших йхрам апны йшынкъвыргауа. ХIхъа злахIырдууаш ари апш швапха щардапI», – лхIвитI Барцыц.
Ауи датшагьи йшгIалылкIгIазла, йцIыхъвахауа азаман рхабарква лгIитI АААК анхара шакIвшауа, ареспублика арайонква рпны ауи апроектква дахIврала йшхъйауа. Ауат рырхъйара збзиру ауысхагIвчва гвып «рамайчри ргвапари» ракIвта йылпхьадзитI.
«А-Конгресс апны тшадызкIылыз хIкъраль апхыцIа йазхъвыцуа уагIапI. Гагра абзазагIвчва баргвырата йзынйауа ррыдзра апны ауат ъагIахIыцIагылуа швабыж йсгвапапI. Ауат рапш уагIа хIыцIагылата, сшхъвыцуала, уыс щарда хIзычпуштI, ауат ауысква рырхъйарагьи агала йласхуштI, рхIагIара нардзазлуштI», – лхIватI ауи багъьата.
Анйара ацIыхъва акъала абзазагIвчва Адуней апсуа-абаза конгресс йшалалуала ахIвара швъаква ргIвытI.
Гагра ашIыпIа хъвшара даунашвачпагIвхатI Агрба Эланна. Ауи йалалтI Багателиа Давид, Аристава Астамур, Бутба Анри, Барцыц Наталья. Гагра апны АААК ашIыпIа хъвшара агIахътIрала Апсны йгьи Трыквшта рпны йгIандыршаз ахъвшараква рпхьадзара 35 йнадзатI.


Астомбыль Апсуа культура квта апны апсышвала йазрыпхьауа Сандзава Дали лапхьагIвчва йырмагIну, баргвыра хъадата дзынйауа апхьага бзиква ъанамхъауа шакIву, йалрыпхьаквауа рдахIвраква анылба апсуа бызшва зымдырдзауагьи – дхвыцызтынгьи ддууызтынгьи – ахъа дгIалагата йшизырдыруаш багъьата йшазхъалцIаз хIкорреспондент йгIалалхIвтI.
Айчважвара акIвлыршатI Ардзынба Аста.
– ЦIыпх адзын йгIашIарышвта бара Астомбыль Апсуа кульутура квта апны апсуа бызшвала апхьараква акIвбыршитI. Ауат апхьара сахIатква йгIарыцIанакIуайа, уагIа щардагIв бызгIайума?
– Асабшаквала хIара ахвыцква хIрыдынхалитI, ахашаквала ахIбачва хIызгIайитIта амш ауацIа йащтагылата агвыпква апхьитI. Ауат зымгIва Астомбыль йбзазауа апсуакви абазакви йрыуапI. ХIара хIапхьагIвчва рынхара заман тшацхIчпитI. Ауи йгIалцIла ахашаквала анхара мшы аналгара хIанйитIта ацIх йаласкIьакIьандзыкIьара хIыгIвначIвапI. Апхьара гIвынгIважвагIв райхIа хIызгIайитI. Ауаса ужвыгьи йгIайырныс зтахъу гьмачIгIвым. Сара йашIамсуа йгIасцIгIалитI – хIапхъа гвып шIыц азшвкIкIуашма? – хIва. Ауаса ауи атамам саргьи йгьсыздырам.
ЗымгIва йрайцIбу сапхьагIв цысквша ахIа дгьыртам, рыцIа йахIбакву сквшы хынгIважва йахъырцахьатI. Агвыпква ныбыжьла йахъазымкIва абызшва шырдыруалагьи йшапI. АпхьагIвчва ахIбачва апсышва бзита йыздыруа, ауаса йзампхьауа-йзымгIвуа рылапI.
Апхьараква гIвба-гIвба сахIат йнайитI, ауаса ауи амщтахьгьи ауагIа амцIыцIхырныс йгьгвжважвум. Ауат араъа акIвмызтын датша зджьарагьи абызшва ддырдырныс лшара гьрымам.
– ХIара йшыгIбазла, ахвыцква ргвып кIара гIарыдахIвуа йалагахьатI. Асабиква апсышвала йшчважвауа гьгвымхам.
– Ауат цIыпх ноябр агIан хIрыдынхалуа хIалагатI. ХвымызкIла йапхьауа, йгIвуа тшырбжьатI. ЙгIазпхьаз рзатакIхитI, рхъа, ртгIачва, бзи йырбауа ауысква йызрыквчважвитI, апсуа уысагIвчва руысаква рдыритI бзигьи йырбитI. РыцIа йбаргву атамамгIвыща акIвпI, ауаса ауыгьи псайспамцара хIымч аквхъитI.
Сара швабыж сахъгвыргIвун асабиква апхьара ргвы аквшIыгъьпI-хIва. Ауаса апхьара джвыквызцIаз агIыгIвгьи ужвы йъагIадзазгьи йгIайитI, заджвгьи йгькIайымрышвтI.
– Запшапхьагайа швызлапхьауа?
– Сара йапшымкIва цхърагIагаквакI сымапI. Ауат йасрыпхьауа агвыпква рыцIа йрыквыргIапсызлуш ахачIвква гIарылсхитI. РахIа йгIасрысабапуа Ажьби Кортави аурышв апхьартаква йрызлырхыз асквш 2004 агIан йгIацIцIыз йхпахауа акласс ахъазла апсуа бызшвала апхьага акIвпI. Аурышв апхьартаква йырзалху апхьагала йаурыпхьарныс рыцIа ймайрапI. Астомбыль апны йгIацIырщтыз анахьанат апхьагаква ауи апшта йгьнардзам, ахачIвкви ажвакви абызшва ззырдыруа йалагагIвацаз рыхъаз йбаргвчвапI, арыпхьаща амальта йгIадрысабапуагьи гьбзидздзам.
Сара схъатала ахачIвква зымгIва трыкв бызшвала йатаскIитI. Абарауаса хIуыс гIбитI. Йшпаучпуш – трыкв бызшвала йчважваквауа апсышва йшазубжьушла программа анаъамзара. ХIара апхьагазаджвыкI хIымапIта – ауи сурат ахъыхIхуамцара зымгIва йрылахIшитI. Ужвы апхъала хIнаскIьара атахъхуштI, ауаса йпщбахауи йащтагIайуа акласскви рыхъазла апхьага гьгIахIмаустI. Ауи ахабар Апсны йнахIырдзан арыпхьарала аминистерства гIахIцхърагIушта хIгвыгъитI.
– МчыбжьыкI апны зны ахIа йампхьузтын йнахъума?
– ХIара хIгвыргъьачIвауа айхIатагьи йахIрыпхьарын. Ауаса ахвыцква апхьартагьи йцитI, ахIбачва нхитI. Ауи йгIалцIла асабшаквали хъвлапныли акIвпI хIынзанйауа.
Апсышвала арыпхьараква антахьгьыт адарнагьква (аквтаква) рпынгьи йадгалапI. Ажва ахъазла, АмкIваб Гунда Астомбыль акIавкIаз квта апны йалрыпхьитI, Тарба Оксана – Инейгуль къала апны, Аргвын Эллис – Адапазар апны. Ауат ахIвссаква Апсныла йгIарщтитI, сквшыкI йазалхыз апхьараква ари амыз йалгитI. Ауаса сара сапхьагIвчва хвыцква апхьараква апхынгьи – тшпсщара йъадзану, даргьи рхъа рыцIа йъадзахвиту – йакIвхIыршарныс йахIвитI. Ауи йгIалцIла августдза хIынхуштI.
– Атрыкв хIарыфква алатин хIарыфква йгIархъыхпI, апсыуа хIарыфква йрыщату кириллицапI, апхьагIвчва агIвра шIыц-шIыц тшазырбжьара атахъхитI. Ауи гьырчвыбаргвымма? Ауи йаццауата заман ауыра адиаспора рквта латин гIвыщала йлыхыз апсуа хIарыфба ныкъвун. Швара захьыла швахъуайа?
– ХIара Апсны апны йгIадрысабапуа кириллица зыщату алфавит хIаланхитI. Ахвыцквагьи адуквагьи ауи йалагIвырныс гьырчвыбаргвым.
– Дали, бара бынцIра айхIара Апсны ббзазатI. Трыквшта бъадзату асквшква руацIа араъа абзазаща бащцама?
– Сара араъа жвибыжьсквша цIуата сбзазитI. Схъапщыла адиаспора йрыуата йхIаракIу дырра зауырныс йапхъахауата Апсны йнайкваз дрыуан. Ауаъа хIабадырын унагIвара хIаналал хвысквша ауаъа хIбзазатI. УацIыхъван Астомбыль хIгIаталхтI. Спа йзацапшта апсышвалагьи, трыквлагьи, урышвлагьи йаущтта дчважвитI. Ауи Астомбыль йаъу Россия аконсул къвырльыкъвхарта апны йгIаныршу аурышв апхьарта апны дапхьатI.
АтгIачва апны апсышвала хIайчважвитI, са сыхъазла ауи уызхъыс йамуаш уыспI. Са йгIасгвынгIвитI агIвыма къраль акъала дудздза апны уыбызшва ухчарныс шбаргву, ауи йгIалцIла йсылшауа закIгьи гьгIанызыжьуам. Трыкв бызшва ууырдырырныс щарда гьатахъым – аурам уыквлызтын тшазубжьуштI. Апсуа бызшва ухчара ахIатырла уадгIапсалра атахъыпI.
– ЙырхIвауата йугIалитI Трыквшта апны апсуа чкIвыныргIа рыбызшва рчвыдзтI – хIва. АхIбачва йзампхьаргьи, йзымыгIврыгьи апсышвала йчважвитI, чкIвыныргIа ракIвызтын – «арахь угIай»-надзара гьырдырам.
– Ауи акIвдзапI йшаъу. Сара ауи йасрыпхьаквауа рпны саквшахIатхатI. Сквш гIвынгIважва зхъыцIхьу абызшва рдыритI, рыцIа йайцIбакву – момо. Ауи йашвхIаусыгIву ахIбачва апсуаква йалакIыта йъабзазауа акытква рпны йгIадзынгылын акIвпI. Ауаса сквш 30-40 рапхъала ауагIа акытква йгIартыцIуа, акъала ахьыла йахъуа йалагатI. Ауи айтыпара ужвы йъагIадзазгьи йакIвшауаркIвитI. Акъала дуква рпны уалакIыта угьызбзазум, асабиквагьи трыкв бызшва рлымхIа йтамцара йгIадзынгылитI. Даргьи ауи абызшвала йчважвауа, йхъвыцуа йалагитI. Рцри культура тшадыркIылырныс, рцри бызшва ддырдырырныс ахъазла лшарата йрыму закIзаджвыкIпI – Апсуа кульутура квта йгIайлара.
– БапхьагIвчва Апсны кIаразын йаъазма?
– Йрыстуа ахачIвква аштахьызква ангIарылашвара асабиква – «Гагра абаъу? Гагри СогIвыми рыцIа йпшдзайа?» – хIва йазцIгIалитI. Ауи гIазлыцIуа ащардагIв зынгьи Апсны йгьаъамызтIта акIвпI. Сара ауат Апсны ахъазла щарда расхIвлитI, хIуагIа ртурых, рцIасква, апсуара амагIны срыквчважвалитI.
СынчIва ахвыцква ргвып апны йагъьу апхьагIв апхын Апсны дхIщтийырныс хIхIватI. Ауаса ауи ахабар СогIвым апны йанырдыр репатриацияла аминистерства агIгIвы рыхьызква рзыхIщтийырныс йгIарцхIатI. Йшаъула, сынчIва асабиква йапхъахауата Апсны йцарныс ауаштI.
– Апсуа литература кIара алырдыргIума? Гулиа ДырмытI дзачIву рдырума?
– Гулиа дырдыритI. Апсуа бызшва ууырдыруата ауи угьызйыгIвсуашым. Ауса апсуа литература йалырдыргIауа гьаъам. Трыкв бызшвала ауи гьатаркIуам. АтакIраквакI аъазтынгьи – йгIаууачвапI.
– Багъьата йщаквгылта йаъапI ари апш хъвыцща: апсуа бызшва ауи аъара йбаргвыпIта – закIытагьи йгьузырдыруашым.
– Ауи мцыпI. ЙгьцIаскIрым, саргьи зныкIдза ауаса схъвыцуан, ауаса абзазара сшгIващуз гIаснарбатI. Апсышва сквшквакIла йузырдыруашта йаъапI. Сара сапхьагIвчва ауи ддырдыруата бзидздза йнаскIьахьатI. Ажваква бзита йгвныркIылитI, рыцIа йгIашIазхъуа атамамгIвыща акIвпI.
МчыбжьыкI апны гIвсахIаткI ахIа хIампхьазтIхIва ауахьауи азаман ауацIагьи хIгьабачвыдзуам. Амессенджер апны гвып гIанхIыршан рпынхачIвква анырчпауа йгIаншауа разцIгIараква ауыла йгIарщтийитI. Саргьи амаль шсауа апш ласыта ауат джьауап рыстхлитI, йрымдыруа гIаргвынсыргIвитI.


Адиаспора
Москва апсуа диаспора гуманитар цхърагIарата йадыркIылыз тонн 20 йнадзауа афачIв пкъыгIваква Апсны йгIадзатI.
Москва апсуа диаспори «ХIара хIадгылтI» мгIвайсри акоронавирус абакIра йазалху айъазара гуманитар цхърагIара адыргалын Апсны йгIаргтI.
Москва апсуа диаспора акоронавирус апандемия абакIра ауысла Апсны йырцхърагIитI
Санкт-Петербург апны а-Конгресс апсыуа бызшва йъадрыпхьауа апхьарта гIахънатIытI.
АААК ауысхагIвчва ргвып нхауищтара йцIуа асквшыкIи бжакIи руацIа Апсни Трыквшти рпны а-Конгресс ашIыпIа хъвшара 30 гIанхъыртIытI. АААК аргIапсща шаъула йгIауахвырквын, ауат ашыпIаква рпны абаза уагIа рабадырра йазынхитI, ауи абадыррагьи ауысква рырхъйара ымайритI.
АААК ахабарргарта портал йапшым адуней аштаква рпны йбзазауа апсуа-абаза диаспора йрыуу агIвычIвгIвысква рхабарква гIаквнацIитI. Ари агIахIвахра ззынарху Мсыр апны апсауышвхIаква рхвитнагIаква рхчара ауысла жвлара гIанзыршаз, ауи йапрезиденту Абаза Амина лакIвпI.
Апсны апны ансисквша йадыргаллауа асогIа «Асквш йагъьу асуратчпагIв» акIвшатI.
Декабрь мыз ауацIа а-Конгресс ауысхагIвчва гвып хъвдаквцIара дырхъйауата апсуа-абаза диаспора ъабзазауа Мараташварта Европа йгIакIвшан Германия апны АААК ашта хъвшара агIахътIрала рынхара уысква йрылгатI.
Арат амшква Мараташварта Европа йаъу АААК ауысхагIвчва ргвып уыста йрыхъвдакву рырхъйара апкъ йтата Бельгия апны а-Конгресс ашта хъвшара шIыц гIахъыртIытI.


Согъвым апны йакIвшаз Адуней апсыуа-абаза конгресс (АААК) йбыжьбахуз айззара ду йгIвбахуз алачIвара апны адкIылара а-Устав шIыц дрыбагъьатI, АААК ЙхIаракIу асоветгьи алырхтI.
Сквшы 25 руацIа тшзымпсахуата йынхаз АААК аунашвачпагIвчва йапхъахауата йъархIваджьыз йапхъахуз алачIвара асквш 2017 декабрь а 7-9 агIан йакIвшатI. Ауаъа АААК ЙхIаракIу асовет даунашвачпагIв шIыцта абаза уагIа йгIарылцIыз абзихагIв, апхьаахьа, ахIаракьатчпагIв Эгьзакь Мусса далырхтI. АААК дархъйагIв секретарта Гицба Инар ддыргылтI.


АуагIа акоронавирус шIкIгIара рачвхъыхчара йазалху а-Оперштаб брифинг акIвнаршатI, араъа йгIархIватI ачымазагIвква руыс зкву йгьи аштаб апхъахьыла йнанауахвуаш амальква.
COVID-19 гIазахвта ужвы йгIадрыбергьльыз Апсны акъральгIвчва зымгIвагьи – Россия апны йхIаракIу арра апхьартакI йакурсантпI. Ауат йагIвсыз амчбыжь Москва йгIатыцIын ареспублика йгIайхтI, тшдыркIьыдан йазалху архъвыхырта апны йаъан. Ари ахабар гIайхIватI Апсны Республика азгIвадарахчара аминистр Цахнакиа Тамаз асабша май а 9 атшын акоронавирус ауысла а-Оперштаб йакIвнаршуз абрифинг апны.
Ауи йширытамамызла, ачымазагIвква Гвдауыта район аквта чымазагIвтара апны йщтIарцIатI, ауаъа йнардзата йрайъазитI. Раъаща уарыразуата йырпхьадзитI.
«Апхъала апшта йгIалхIкIгIарныс хIтахъыпI а-Президент йунашвала йщаквгылу ашIакIра амальква, акъральыгIва гIахъысырта йазынархугьи гIапхьадзахауата, уахьчIвалагьи магIны шрыму. ХIара йанакIвызлакIгьи йгIалхIкIгIун акоронавирус шIкIгIара агвла къральквала «йгIахъысуазтын» акIвымкIва датша швхIаусыгIвала йшгIанымшуш, ауи ахIатырла швабыж магIны амапI акъральгIвына хъысыртаква рпны архъвыхраква йшаъу йгIаныжьра йа рыцIагьи йрыбагъьара», - йгIаликIгIатI аминистр.
Ауи йшипхьадзауала, азгIва здырбалуашта йаъу ауагIа ареспублика ргIаталра йъадзауа аъара йалырдзгIара атахъыпI.
«ХIкъральыгIвчва ареспублика йгIатагIымжьырныс хIгьахвитым. Араъа дзачIвкъральгIвызлакIгьи йынкъвигауа аджьауапкIра дупI. ГвынгIвырапI уахьчIвала эпидемия ъану ашта йгIатыцIта йгIайхуа агIвычIвгIвыс йаргванквагьи анахьанат абзазагIвчвагьи дрымзарархарныс ахъазла кьангьашткъвым аламкIва йхъа йыркIьыдара шатахъу. АкъральгIвына йгIахъысуа дзачIвызлакIгьи асанитар-эпидемиология къвырльыкъвхарта рырхъвыхра дацIазара атахъыпI. Архъвыхра амальква рыцIа-рыцIа йдыргъвгъвуштI, ауат амальква рмагIны швабыж йдупI, заджвгьи ймыгIвхъйымгауата йгватшныта йынкъвыргара атахъыпI», - йхIватI багъьата Цахнакиа.
Ауи йатайхIвахтI йдрыбагъьаз ашIакIра амальква май а 15 агIандза йшщаквгылазлуш. УадыргIвана а-Координация штаб йызкьазуу алачIвара апны йащтагIайуа амалькви ащаквыргылракви нарахвуаштI: ауат амальква йшаъу апшта йгIанырыжьуаштI йа йгIадырльальуштI.
«Йнахву закIыпI – акъральгIвына хъысыртаква йшхъгIву йгIанхитI», - йгIаликIгIатI азгIвадарахчара аминистр.
Ауи акъральгIвчва тшатарзынайырхахтI асакъра амальква йшатахъу апшта йынкъвыргарныс, йаквгIазшIиттI щардагIвы ъайззауа йрыламлырныс, йъадзарылшауа рунагIваква йгIарджвылымцIырныс, йангIаджвылцIуа амаскаква нкъвыргарныс, рнапIква антисептикква гIадрысабапуамцара йырхьпшырныс.
«Россия Федерация йгIатыцIхта Апсны йгIайхуа рхъа дыркIьыдата 14 мшкIла карантин йаъазара атахъыпI. ХIара уахьчIвала багъьата йгьхIзыхIвум ачымазагIвква рпхьадзара йаламхIушта. Ауат апхъахьылагьи йаъазлуштI. Ужвыгьи адзын, агъны хIпырапI, ауат агIвычIвгIвыс йпынцIа, йтамакъ, йрапхIаква ршIкIгIара згIваква йанрылахIауа гIамтапI. АъачIвагIагIвчва йшырпхьадзауала, адзын агIан акоронавирус шIкIгIара йгIванхауата йа йхынхауата йауацIыхта йгIацIсырныс закIы гьазхIвам. ХIара ауи хIазыхIазырзара атахъыпI. Ауи йгIалцIла апхъала йнахIахвыз амальква апхъахьылагьи рмагIны гьыдзуашым», - йхIватI Цахнакиа Тамаз йажва далгауата.
Абрифинг апны дгIачважватI Согъвым асанитар айъазагIв хъада Беляева Аллагьи. Ауи йшгIалылкIгIазла, ачымазагIв шIыцква Россия-Апсны къральгIвына йангIахъыс амщтахь датша заджвгьи йгьинымйатI.
«АпщыгIв чымазагIвчвагьи йхIаракIу йара апхьартакI апны йапхьитI. АкъральгIвына йангIахъыс амщтахь ауат заджвгьи йнымйаскIва зынла йазалху архъвыхырта йгIаргтI. Ауаса ауат дара-дара абабун апхьарта апынгьи мгIва йаныквызгьи. Ауи йгIалцIла ужвы акарантин йаъапI. Анахьанат астудентква ачымазагIвква йшрыдымсылуаш апшта кIьыдата йаныргIалпI йгьи уахьчIвала йызгIвадапI», - лхIватI Беляева.
Май а 8 атшын ауагIа акоронавирус шIкIгIара рачвхъыхчара йазалху а-Оперштаб ахабар шаргазла, акъраль ауацIа COVID-19 згIва гIазахвыз ужвыгьи пщгIвы гIадрыбергьыльтI.
МартI ацIыхъва йгIашIарышвта апрель а 20-дза Апсны апны къральыгIва унашвала ГвжважвагIва аъаща щаквгылан. Ужвы ауи аъаща нырххтI. Ауаса акъраль аунашвачпагIвчва абзазагIвчва аквгIазшIыртитI ахъаркIьыдара амальква йапымшвтуата йынкъвыргарныс. Апсны акъалаква зымгIва рпынгьи аквта базарква рынхара джвыквырцIахтI, ауат мчбжьыкI апны хымшкI йтIызлуштI. Апхъала апшта йаркIыркIвапI апхьартаква, асабигIзартаква, ауниверситет.


Щынквба Баграт йыхьыз нкъвызгауа Апсуа бызшва афонд аунашвачпагIв, АААК ЙхIаракIу асовет йалу Чирикба Вячеслав Великобритания апны Уэльс ршвапхала апсуа бызшва агIахчара знархару амальква дрыквчважватI.
Барганджиа Саид
Апсуа бызшва агIахчара апны адунейла йщаквгылхьу ашвапха бзиква гIахIыхъвушта йаъапI, араса йпхьадзитI Щынквба Баграт йыхьыз зхьзу Апсуа бызшва афонд аунашвачпагIв, АААК ЙхIаракIу асовет йалу Чирикба Вячеслав. Ауи АААК ахабарргарта портал йшгIарайхIвызла, дзунашвачпагIву афонд анхара апны уэльс бызшва агIахчара ашвапха гIадрысабапитI.
Великобритания пщба йнадзауата йаланакIуа аунашвахъцIарта-политика хъвква йрыуазакIу Уэльс апны щарда мцIуата цри бызшва агIахчара абаргвыраква йрынйатI йгьи ауат йгIадрыцIсыз ауысква дахIврала йдырхъйитI. Ауи йазынархата йнарахвыз амальква хъата щардала йалан, ауаса ауат рбзирала ужвы уэльс бызшва нархарта щарда рпны джьгарта йгIадрысабапитI.
«Адуней швапхаква шаквшахIатхауала, абызшва адзра узыгIашIакIуашта йаъапI, ауи агыларта рыбагъьа йгьи тшауацIнарых йауаштI. Уэльс апны асабигIзаратаква, апхьартаква йрыцIата цри бызшва ззырдыруа асабиква рыцIа-рыцIа йщардагIвхитI, ага ранчва-рабачва ауи йаламчважваргьи. Абызшва бзазитI, ауыла ауысхартаква рпынгьи аправительства апынгьи йчважвитI, ауи удырра атахъыпI нхаша бзи ззалху акъральыгIва ъанатIа уаддыргылра ахъазла. Ари апш адгылща хIашIпшра атахъыпI», – йгIаликIгIатI Чирикба.
Вячеслав Андрей йпа йширытаразхызла, Уэльс апрограмма апкъ йтата акъральыгIва уысхартаква – ашIыпIа советква йгьи Уэльс АкъральыгIва ассамблея цри бызшва къральыгIва бызшвата йгIадрысабапитI, ауи абызшвала акъральыгIва швъаква гIацIырщтитI. Асквш 1982 агIан «4 аканал, Уэльс» ахьызта уэльс бызшвагIвацала йынхауа телебара канал гIандыршатI.
«Асквш 1981 агIан Великобритания апны йлырхыз акъральыгIвра ауысла ахабза йшгIанахIвауала, гIвыма къраль йгIатыцIта араъа йбзазауа ауагIа акъральгIв хвитнагIаква гIарыртра ахъазла ангьльыз бызшва йахъызымкIва уэльс бызшвагьи рдырра атахъыпI», – йгIаликIгIатI Вячеслав Андрей йпа. Ауи йшгIацицIахызла, Уэльс апны хачIвыта рпахь йдыргылтI асквш 2050 гIаталындзыкIьара цри бызшва здыруа рпхьадзара уагIа мильуанкI раъара йнадырдзарныс.
Апсуа апхьахьа йшихIвазла, Уэльс апны абызшва атшауацIыхра знархару апрограмма ахъа анджвыквылуаз ауаъа ахIбачва райхIарагIв цри бызшва гьрымдыруазтI.
«ХIара хIуыс зкву датшапI: ахIбачва апсуа бызшвала йчважвитI, ауаса асабиква йыгьддырдыруам. ХIара асабигIзартаква рпынгьи апхьартаква рпныгьи атгIачва рпны абызшвала йчважвауа йалагаз асабиква рдырраква хIрыбагъьара, йауацIыхIхра атахъыпI. Ауи ахIатырла арыпхьара амальквагьи, апхьагаквагьи, апхьагIвчва гвыпквагьи ахъыхацIыхта йадыгIгалра атахъыпI: цри бызшва здыруи йзымдыруи рыхъазла кIьыда-кIьыдата. Ауи агIарбара бзиква щатата йыззалуа йазалху адгылща шIыцпI», – йгIахIгвынйыргIвытI Апсуа бызшва афонд аунашвачпагIв.
Чирикба йгIайрахатI «Алашара» адкIылара апроект йаланакIуата АААК ЙхIаракIу асовет аунашвачпагIв Эгьзакь Мусса йцхърагIарала зныбыжьла апхьарта йыцIамылс асабикви апхьагIвчви цри бызшва шырдыруа ауысла рхъвыхра нхара шакIвдыршаз.
«ХIара асабигIзартаква, апхьарта апычIв классква рпны хIынхатI. Архъвыхраква йшгIадырбазла, апсуа бызшва бзита йыздыруа рпхьадзара процент 30 йгьайхIам. Йшцауала, сквшы 20 цIрыквын цри бызшва зымдыруа абанпара гIадзынгылуаштI. Апсуа бызшва хIыла йшабауамцара гIамта айшысла йщаквыситI», – йгIаликIгIатI Чирикба Вячеслав.
Щарда мцIуата афонди «Алашара» адкIылари ргIарайгварала Апсны дгIайын даъан апрофессор, уэльс бызшва йгьи аминоритар бызшваква ргIахчара ауысла аъачIвагIагIв Хавел Льюис.
«Ауи хIъачIвагIагIвчва рыхъазла йджьащахъваз, сабап ду злаз асеминарква акIвйыршатI. Апрофессор Льюиси хIари апхъахьылагьи хIацынхуштI йгьи йгIайра йаджьауапта Эгьзакь Мусса йцхърагIарала абзазара йалагIыжьуа апрограмма апкъ йтата Уэльс хIцарныс хIмурадпI, угвы йалалуа ауат ршвапха тшахахIыргIвазарныс йгьи апсуа бызшви абаза бызшви ргыларта арыбагъьара ауысла йгIахIрысабапырныс хIмурадта», – йхIватI Чирикба Вячеслав.
Ауи йшгIацицIахызла, уахьчIвала апхьартаква рпны апсуа бызшва арыпхьаща агIарбараква льальапI, «йашвхIаусыгIвугьи ауи апсуа бызшва бзита йыздыруа йъарзалху акIвпI, йара йшаъула, акъалаква рпны ауат рапш саби мачIыгIвпI».
Чирикба Вячеслав датшагьи йгIаликIгIатI апсуаква цри бызшва ддырдырныс ртахъызтIхIва ауи ахъазла тшшдымрыгIапсауа. «Щта, хIара цри бызшва хIхIырдырныс хIтахъыпI, ауаса ауи адынхалра хIгьазыхIазырым», – йрытамамитI ауи акъалаква рпны йбзазауа чкIвынргIа рхъвыцща.
УахьчIвала Апсуа бызшва афонд асабигIзартаква йырзалху апхьагаква ратакIра йадынхалитI. Ауат арыпхьара цхърагIагаква агIвымакъраль бзазагIвчва ангьльыз бызшва аладдырдырныс ахъазла Оксфорд университет йгIацIырщтыз йрыуапI. Чирикба Вячеслав йшихIвазла, апхьагаква апсуа бызшва йаквыргIапста йырчпитI, ауаса ауат злалыху аметодика аъачIвагIагIвчва щарда цIуата йаланхитI, агIарбараквагьи бзипI.
«Адзын йгIашIарышвта сабигIзартакI апны эксперимент хIисапта гвыпкI гIанхIыршуштI. Агвып йрылазлуш цри бызшва зымдыруа асабиква ракIвпI. ХIара ауат ари аметодика шIыцла йахIрыпхьуштI», – уыжвласыла йыздынхалуаш ауысквала йхъвыцра хIыцагIвишитI афонд аунашвачпагIв Чирикба Вячеслав.
Щынквба Баграт йыхьыз зхьзу Апсуа бызшва афонд цри бызшва агIахчари атшауацIнарыхри знархару ауысква йрыдынхалитI. Афонд уыжвгIанчIви заман йаквыргIапсу цри бызшва арыпхьаща амаль шIыцква гIаннаршитI.


Абызшваква рарыпхьара знархару апхьарта Capital School Center апны хабарргара ауысла йацыркIтI Адуней апсуа-абаза конгресс ахабарргарта портал аонлайн-проект «Апсышвала хIчважвитI/Абазала хIчважвитI».
Аинновация апхьарта Capital School Center апны йацыркIтI цри бызшва арыпхьара знархару Адуней апсуа-абаза конгресс ахабарргарта портал аонлайн-проект «Апсышвала хIчважвитI/Абазала хIчважвитI». Йджвыквлыз ацынхара йащтагIайуата апсуа йгьи абаза бызшваква рырдырра знархарата йхъыху апхьарасахIатква ужвы АААК апортали аканалкви рпны йахъазымкIва Capital School Center аинтернет уатыкв апынгьи уырпшы йауаштI.
Ахабарргарта портал аунашвачпагIв, абызшваква знархару апроект автор Лазба Амина йшылхIвазла, ауи щарда мцIуата апроект аунашва ралхIвтI Адуней апсуа-абаза конгресс йалу, Москва апны абызшваква дахIврала йъаддырдыруа йагъьу апхьартаква йрыуазакIу апхьарта агIаныршагIвчва Цушба Ирина йгьи Агрба Ролан. Лазба Амина ауат ахабарргара ауысла йацынхарныс тшырзыналырхатI.
«Ауат а-Конгресс амурадкви ахачIвкви абгата йрыцыркIитI, йалкIгIата, цри бызшва атшауацIнарыхра ауыс, ауи ахIатырла хIтшазынархара зынла йадгылын апроект «Апсышвала хIчважвитI/ Абазала хIчважвитI» йацыркIтI. Апсуа бызшви абаза бызшви рырдырра ргватра азынахIырхауата хIонлайн-проект ауагIа йрылагIгарныс ахъазла ари апш амаль ъагIаншаз швабыж хIайгвыргъьатI. Ауи ЙхIаракIу асовет аунашвачпагIв Эгьзакь Мусса а-Конгресс апахь йыргылуа ахачIвква рпны хъгалра змата йгIаликIгIаз йрыуазакIыпI», - лхIватI Лазба.
Ауи йшгIалылкIгIазла, Capital School Center асайт апны уахьчIвала уагIа мильуан райхIа тшанырцIахьатI, ажвлара медиа амальквала йгIацIанакIуа аудитория 10 мильуаныгIвкI раъара йнадзитI, ауи ахIатырла апхьарта аинтернет уатыкв «абызшва атшауацIнарыхри апхъахьыла ацынхари руыс апны цIагыла бзидздзата йхIзалуаштI».
Агрба Ролани Цушба Ирини хъапщылапI, ауат Capital School Center апхьарта хысквша рапхъала йгIандыршатI. Апхьарта ангIандырша йгIашIарышвта йапшым адуней бызшваква йрыдзхъагылата апрограмма йаларцIатI апсуа бызшвагьи.
Цушба Ирина дадгылитI цри бызшва арыпхьара йахъазымкIва ауи ауагIа йшрылаугуш уащтазара шатахъугьи.
«Цри бызшва арыпхьара апны магIны амата йхIпхьадзитI ауи ауагIа ркультура, ртурых байа шынкъвнагауа агIарбара. Ауи хIара йхцрийу къральпI ага сара йхIаракIу адырраква Европа апны йгIацIызгазтынгьи, ага ужвы Россия апны хIбзазаргьи. Ажва гьалам, хIара цри бызшва гьхIхъаштылуам, йалкIгIата ари хIбзибари хIпатриотизми ракIвпI хIзыргвышхваз хIапхьартаква рпны хвыдъа апсуа бызшва арыпхьара гIахъхIтIырныс», - лхIватI апхьарта агIаныршагIвы.
Ирина йшгIалгвалашвахуала, йапхъахауа апхьарта ангIахъыртIы ауаъа акабинетква зымгIва адуней акъала хъадаква йрыквыргIапста йадгалан, ауат йрылан «Согъвымгьи». Ауи акласс йапшыпхьадза апхьарта асасчва щардагIвы Апсны гIальаматра ду азырбауа йалагун, йрымагIальаматын апсуа бызшвагьи.
Абараса Capital School Center апны хысквша цIитIта атшпсщара мшква рагIан хвыдъа апсуа бызшва йадрыпхьитI. Йазалхта ауи йапхьарныс зтахъу кIьыдата ахча ртиуамцара апхьара курсква рзадыргалитI. Асквш аурала апсуа бызшва, Апсны акультура, ацIасква йырзынархата уыс щарда дырхъйитI. Ужвы асахIат апхьарта асабиква рнархара атшауацIнарыхра йадынхалитI, асабиква апсуа бызшва зладдырдыруаш амальква адыргалитI. Цушба Ирина дшаквшахIатхауала, апсуа бызшва ззырдырныс зтахъу ауи зцрийу апсуаква йгьырхъазым, Россия абзазагIвчва рыуа щардагIвгьи йыртахъыпI».
Capital School Center Ирина йлыцгIанзыршаз Агрба Ролан йшихIвазла, апхьарта апны апсышвагьи рылапхьадзата абызшваква зымгIва шIырпшыра змам цифра амальла йадгалу, smart технология йалачпу автор методикала йадрыпхьитI. «ХIара апсуа бызшва
уыжвгIанчIви технология джыпха йтагылата йахIрыпхьитI. ЙцIыхъвахауа азама йгIаншаз аинтерактив амальква гIахIрысабапитI. ЙзачIвбызшвазлакIгьи, йалкIгIата апсышва апшта ймайрам, апхьагIвчва рыхъазла майрата, джьащахъвата, уыжвгIанчIви заман йаквыргIапста «йчпара» атахъыпI», - йпхьадзитI ауи.
Агрба Ролан йшгIаликIгIазла, апхьарта апны апсуа бызшва ащапIы дрыбагъьарныс ахъазла йазалырхуа агватра акIвпI аонлайн-проект «Апсышвала хIчважвитI/Абазала хIчважвитI» ауысла а-Конгресси дари рацынхара йашвхIаусыгIва хъадахаз.
«ХIара хIхIазырпI апсуа бызшва йапщылу йзачIвпроектызлакIгьи йзачIвгIаджвыквцIаразлакIгьи хIацхърагIарныс, абызшваква знархару Адуней апсуа-абаза конгресс апроектква ртшауацIнарыхра йхIылшауала йацхIкIырныс», - йхIватI Агрба багъьата.
Абызшваква знархару ари апхьарта агIаныршагIвчва хIазырпI АААК ауысхагIвчва гвып йрыцIагылата апсуа бызшва арыпхьара джьащахъвата, гвынгIвырата йакIвшарныс ахъазла шIырпшыра змам уыжвгIанчIви методика алыхра йадынхалуа йалагарныс.
Capital School Center апхьарта асквш 2017 агIан йгIаншатI. УахьчIвала Москва апны ауи хфилиалкI амапI, закIы-закI апхьарта гIаныршапI Калининград йгьи Новосибирск рпны. Асквш 2020 сентябрь мыз йгIашIарышвта йыргвыгъапI Россия ауацIала филиал 20 райхIа гIандыршарныс. Capital School Center апны йапшым адуней абызшваква йрыуата 20 йрыпхьитI, ауат йрыуапI апсуа бызшвагьи. Ужвы ауи апхьартаква рпны уагIа 1500-гIв апхьитI, мзигIадзапхьадза ауаъа ацIалра йазынархата ахIвара швъа 1000 райхIа гIарадзитI. АпхьагIвчва йрыуата 120-гIвы абызшва ауысла агIвыма къральква рпны практика йахъыстI. Capital SchoolCenter апхьарта «Аинновация агIамта – 2018» согIат йалауреатпI. Ауи араъа гIарбара бзи зму аинновация технологияква абзазара йшаларыжьуа йаквшахIатпI.
АААК ахабарргарта портал цри бызшва арыпхьара знархару аонлайн-проект «Апсышвала хIчважвитI/Абазала хIчважвитI» сынчIва июнь мыз агIан йджвыквнацIатI, ауи гIвысквша йымгIвайсуаштI. Апроект шIыц ахачIв хъадаква йрыуазакIыпI апсуа-абаза диаспора йъанызлакIгьи цри бызшва ддырдырныс ахъазла йауацIыху амальква рзыгIаныршара.


Турыхла арыпхьара айшыс
СквшыкI цатI "Апсны абльын Ду амадзаква" археология проект архъйара джвыквлищтара. Ажраква йрылаз аволонтер Никулин Василий ауи анхара йгIайыланацIаз алахIвараква хIыцагIвишауата йгIарауыз гIахIайхIвтI, ауат магIныта йрыму ауыслагьи аъачIвагIагIвчва драчважватI.
Акъала хъада аунашвахъцIарта атдзы асквш 1914 агIан йдыргылтI: ауи сквшы 105 ахъыцIтI.. АААК апортал агIвыра йгIанахIвитI Согъвым злабергьыльхаз ари атдзы зуыхваз дзачIву, ауи штшапсахуаз, тшызлапсахыз, тшызлампсахыз.
«Абазашта» – ари агазетзаджвыкI акIвпI адуней апны абаза бызшвала йгIацIцIуа. Абаза бызшвала агазет йапхъахуз аномер асквш 1938 июль мыз агIан йгIацIцIтI. Ауищтара сквшы 80 рурала «Абазашта» анапаква йгIарыквшвитI Россия йгьи агIвыма къральква рпны йту абазаква рбзазара, ргвтараква, рбаргвыраква, ргвыргъьараква йгIарыквчважвауа агIвыраква.
Бедиа йтагылу ахрам Апсны Ткъварчал район Агв-Бедиа кыт ахва апны асквш 999 агIан йыруыхватI. Ари акьристан храм Апсны утыцIта хъарата ахабар гатI. Асквш 2019 агIан Бедиа храм дыргылищтара сквшы 1020 цIытI.
Апсны апны ансисквша йадыргаллауа асогIа «Асквш йагъьу асуратчпагIв» акIвшатI.
Апсны апны «Апсны абльын Ду» – хIва йызпхьауа апхъанчIви хъахчага уыхваракI аъапIта ауи йамгIандзу ауыжвгIанчIвиква тамамта йгьырзыдыруам. Йалныс ауыпI азцIгIараква зымгIва джьауап гIарнатырныс сынчIва апхын зырхъйара йалагаз анаука проект.
Хабардъа йыдзыз рдуней мшы ансисквша август а 30 атшын йакIвшитI. Апсны апны хабардъа йыдзыз рщардагIв Апсны ауагIа р-Абашта айсра агIан зыщта рмаухыз
Асквш 1989 август а 25-26 агIан Согъвым апны КIавкIаз ащхъа уагIахъаква рассамблея (рконфедерация) йапхъахуз айззара ду акIвшатI. Апсны ауагIа р-Абашта айсра агIан гыларта хъада змаз ари адкIылара гIаншищтара йцIуа асквш 30 йадахIвуата АААК ахабарргарта портал ауи шгIаншаз знархару абзагIвра дрыхIазыртI.
Август а 15 Апсны апны зтахъырала айсра йпшцIалыз ауагIа рымш дыртлапIитI. Ауи асквшква 1992-1993 рагIан Апсны ауагIа р-Абашта айсра анакIвшуз згвы йызшIнатта апсуаква йрыдзхъагылта агъа йпшIагылыз айсчва йырхьызхIвагапI. Ауи амш йазынархата АААК ахабарргарта портал ауат афырква йрыуата зджьакIы рхабарква гIатанацIитI.
Асквш 2019 агIан Йапхъахуз адуней айсра ангIалагазищтара сквшы 105 цIитI. Ауи йалан айбащраква рпны хъацIара ду, рпсадгьыл азцIабыргра гIазырбаз апсуа айсчва.


Адуней апсуа-абаза конгресс Асабиква ргIахчара амш июнь а 1 атшын Атара кыт апны асабиква рыхъазла гвыргъьахъв адыргалтI.
Барганджиа Саид
Адуней апсуа-абаза конгресс июнь а 2 атшын Очамчыра район йаланакIуа Атара кыт апны Асабиква ргIахчара амш йадахIвуата асабиква рыхъазла гвыргъьахъв адыргалтI.
Агвыргъьахъв джвыквмылскIва асабиква йырзымчхIахуата йазпшуан дасу йкьазу гIадзата рлактаква бзи йырбауа амультфильм фырква рсуратква ананырцIушыз. Зуыртла йдууыз акIьанджьква амультфильм фырква рфашала йгIвычата агвыргъьахъв ъадзакIвшуз асасчва рыла дырпшуан. ЙалкIгIата зымгIвагьи ргвы йгIатахатI атрансформер Бамблби, ауи йацхъагылата дзачIвсабийызлакIгьи ачвахъабага суратква рхъырхырныс амаль рыртуан.
Аниматорква асабиква рыхъазла датшагьи джьащахъваракI дрыхIазыртI – асабын швахъ чырпIиква ршоу. Йызтахъу дзачIвызлакIгьи йкъару йырхъвыхуата рахIа йдудздзу ачырпIи йырчныс дащтан.
Ахъвлапын ацIыхъва агвыргъьахъв йалаз зымгIвагьи ашвъабыгъь шоу рызпшуан. Асабиква йазалхта йрыздрыхIазырыз ашвъабыгъь серпантин амцIырпсауа йгIахIвуан, йкьахвуан. ЙцIыхъвахауата, асабиква шIырпшыра амамкIва йдыргвыргъьатI ахъгIараква. Ауат ахъгIараква согIата йырзыршатI йгIайта йаъаз асабиква зымгIвагьи.
АААК апхIвысква рсоветква рунашвачпагIв Ардзынба Гета йшгIалылкIгIазла, а-Конгресс Асабиква ргIахчара амш гватрадъа йгьгIанырымжьуашызтI.
«Ари атшын, ари агвыргъьарамш шакIвхIыршуш хIаналачважвуз хIыззхъвыцыз ауи акIвпI: цIыпх Согъвым аквта гвыргъьахъв айззара ду адыгIгалтI, абаружвы хIгватра рзынахIырхарныс хIтахъыпI аквта йачвыхъару акытква, йаргьи Атара кытла хIгIалагатI. ЙшхIпхьадзауала, ари агвыргъьарамш йаднакIылра атахъу акъала хъада йту асабиква йгьырхъазым, арат йрапшу агвыргъьахъв мшква акытква рсабиквагьи ргвы йгIатахауата, рсабихъа йахъвыта йаъазара атахъыпI. Ауи акIвпI Адуней апсуа-абаза конгресс уахьчIва араъа йзаъу», - лхIватI Ардзынба.
Атара аквтанай апхьарта математикала арыпхьагIв Квициниа Маврик йшипхьадзауала, ари йапшу агвыргъьахъвква асабиква бжьагажва рыланацIитI, йтамаму амгIва йыквнацIитI, йаргвыргъьитI. Ауыгьи амагIны швабыж йдупI.
«Ари агвыргъьахъв асабиква йцIыхъвахауа амызква рагIан йрыгхаз агвлахIара рызгIанагхтI, йауа ухIварыквын авирус ахъазла (акоронавирус апандемия йгIахъшахъыцIыз ашIакIра амальква рыхъазла – аредакция ррытаразга) асабиква щарда цIуата йгьабамбасызтI. ЙахьчIва йакIвшаз анйара ауат апхьарта абзазара шаъаз гIаднаргвалашвахтI. Ауи шабгу магIны ду рымапI. Ари агвыргъьахъв адызгалыз зымгIвагьи Анчва бзирата йаъу гIаритыргIатI. Асабиква ъану насыпгьи аъапI. Асабиква абзазара ахIальабальыкъраквагьи абаргвыраквагьи ухъдраштылитI. Адуней асабиква зымгIвагьи бзазаща пшдза рымазтI, рхъахьла ажвгIванд йанакIвызлакIгьи ймамырызтI», - йхIватI арыпхьагIв йажва далгауата.
Асабиква рлактаква гвыргъьарала йшырчвыз гвы ауымтуашта йгьаъамызтI.
«Сара швабыж сгвы йалахIатI, зымгIва рацкIыс йсгвапхаз швахъла йдырчуаз ачырпIиква шгIахIкIуаз акIвпI. Ари йапшу агвыргъьахъвква щардала йакIвшарныс стахъын», - араса лгвгIанаграква хIыцагIвылшатI апхьагIв Квициниа Сария.
Ауи лъахIльычкIвын Квициниа Милена хвыц агвыргъьахъв аналагагIваца йгIашIарышвта дгIахIвуа дджвыквылтI. Ауи йшылхIвазла, азаман ласдза йшагIвсызгьи гвы гьалымттI.
«ЙахьчIва агвыргъьахъв апны сара зымгIва швабыж йсгвапхатI - акытчаква ангIагIдыруазгьи ачырпIиквала хIшхъвмаруазгьи. Йадызгалыз зымгIвагьи швабыж сшырзыразу схIвара стахъыпI. ХIгвыгъитI апхъахьылагьи ауи апш гвыргъьахъв атахIзырчпахуашта», - лхIватI ауи.
Датшагьи пхIвыспачкIвынкI, Гицба Наала, лаба дйыцта Согъвым дгIатыцIын агвыргъьахъв дгIадгылтI. Ауи йшгIахIалхIвызла, сахIатквакI руацIа Атара кыт йауу лыквлагIвчва щардагIвы драбадырныс дахадзатI.
«ХIара швахъ хIырчуанта йалагIыжьуан, хIхъвмаруан. ЗымгIва рацкIыс йсгвапхаз асабиква хIшацхъвмаруаз акIвпI, ауат рыуа щардагIвы срабадыртI», - лхIватI ауи.
11 сквша йырту акыт абзазагIв Сангулиа Анри дшгвыгъауала, АААК апхъахьылагьи йатадыргалхуаштI ари апш гвыргъьахъвы.
«Сара зымгIва швабыжта йсгвапхатI, ауаса рыцIа сгвы йгIатахаз ачырпIиква шагвхIырцуаз, хIшгIахIвуаз акIвпI. Ари агвыргъьахъв адызгалыз зымгIвагьи швабыж хIырзыразпI», - йхIватI ачкIвын.
Адуней апсуа-абаза конгресс асабиква рыдынхалра гватра ду азрымапI. Асквш 2019 июнь а 1 атшын АААК Согъвым апны йауацIыхта гвыргъьахъв ду адыргалтI, ауи асхъан Апсны аштаква зымгIва йрыуата агвыргъьахъв йалан саби 300-гIв райхIа.
Асабиква ргIахчара адуней мшы – сквшщарда зхъыцIуа адуней гвыргъьарамшква йрыуазакIыпI. Ауи акIвыршара ауысла ащаквыргылра асквш 1925 агIан Женева апны асабиква рбзазаща агъьчIвра уысква знархараз Адуней конференция апны йгIаргтI. Ауаса ауи агвыргъьарамш йапхъахауата йдыртлапIарныс анрылша сквшы 25 анагIвс амщтахь – асквш 1950 агIан – акIвпI. УадыргIвана ауи ансисквша йдыртлапIауа йалагатI. Асабиква ргIахчара амш йгьгвыргъьарамшгIвацам, ауи ажвлара йгIаднаргвалашвахитI асабиква насыпла йырчвыта йгIадзынгылырныс, йзапхьарныс, йхъызхуа ауыс тшадыркIылырныс, йандухара зъадаб хIаракIу ан-абата, къральгIвта йщаквгылырныс ахъазла рхвитнагIаква гIахчара шатахъу.


Атурых
СквшыкI цатI "Апсны абльын Ду амадзаква" археология проект архъйара джвыквлищтара. Ажраква йрылаз аволонтер Никулин Василий ауи анхара йгIайыланацIаз алахIвараква хIыцагIвишауата йгIарауыз гIахIайхIвтI, ауат магIныта йрыму ауыслагьи аъачIвагIагIвчва драчважватI.
Апсны апны ауагIа зымгIва бзи йырбауа агIвгIвы Гогуа Алексей дангIадрийыз амш йадахIвуата АААК ахабарргарта портал ауи йыхъазла бзагIвра арыхIазыртI.
Къарча-Черкес апны йбергьльу ажвлара-политика уыснкъвгагIв Быджь Исмель йюбилей йадахIвуата АААК ахабарргарта портал ауи агIвычIвгIвыс джьащахъва йбзазара мгIва, йтгIачва, абзазара апны хвы ззибауи йчпарныс бзи йбауи йгIарыквчважвитI.
«Апхьарца» ансамбль йалу ащардагIв гIвысквша рапхъала макъым ъамапсымакIгьи гьрымкIысызтI, нотагьи гьырдырам – ага ауаса йаъазтынгьи щарда мцIуата йгIаншаз агвып зынла афестивальква рпны асогIаква гIатыргауа йалагатI. АААК акорреспондент ауи лшарата йызчпаз гIаллырдыртI.
Акъала хъада аунашвахъцIарта атдзы асквш 1914 агIан йдыргылтI: ауи сквшы 105 ахъыцIтI.. АААК апортал агIвыра йгIанахIвитI Согъвым злабергьыльхаз ари атдзы зуыхваз дзачIву, ауи штшапсахуаз, тшызлапсахыз, тшызлампсахыз.
«Абазашта» – ари агазетзаджвыкI акIвпI адуней апны абаза бызшвала йгIацIцIуа. Абаза бызшвала агазет йапхъахуз аномер асквш 1938 июль мыз агIан йгIацIцIтI. Ауищтара сквшы 80 рурала «Абазашта» анапаква йгIарыквшвитI Россия йгьи агIвыма къральква рпны йту абазаква рбзазара, ргвтараква, рбаргвыраква, ргвыргъьараква йгIарыквчважвауа агIвыраква.
Бедиа йтагылу ахрам Апсны Ткъварчал район Агв-Бедиа кыт ахва апны асквш 999 агIан йыруыхватI. Ари акьристан храм Апсны утыцIта хъарата ахабар гатI. Асквш 2019 агIан Бедиа храм дыргылищтара сквшы 1020 цIытI.
АрахврхIагIв, амлыкврхIагIв гвымчIва ХIапIатI ЧухIайыб йыцынхазгьи йунашва йацIата йынхузгьи хвду азырбун ауи ауагIа рпны йахъазымкIва арахвнадзара рпны йынкъвигуз айгвыгIвра ду.Ауи йгIатгара хъадаква йрыуазакIыта йгIалыркIгIитI йхIаракIу артшхъвага – Сталин йсогIат – ззгIайквнадыргаз ауыс – зласа пшку ауасатлапкъ шIыц ъагIанйыршаз ахъазла.


Апсны апны COVID-1 гIазахвыз ачымазагIв дгIадрыбергьыльтI, ауи Гагра къала апны дбзазитI.
Апсны апны йапхъахауата акоронавирус згIва шIкIгIара шгIаншаз гIардыртI, лхIватI Апсны Республика асанитар айъазагIв хъада Скорик Людмила.
АйъазагIв йшгIалылкIгIазла, азгIва гIазахвыз ачымазагIв Гагра къала дтабзазитI. Ужвы ауи йашIашIкIгIару акоронавирус гIазахвуа ачымазагIвква йрайъазарныс ахъазла рыцIа паса йадыргалыз Гвдауыта къала аквта чымазагIвтара апны дщтIапI.
«АчымазагIв ачымазагIвтара кIьыдата дщтIарцIатI. Ужвы асахIат ауи йзгIвадара аъаща уарыразуата йщаквгылапI. ЙчмазагIвхаз агIвычIвгIвыс Москва дцан дгIацапахтI, ауаъа нхара уысла даъан», – лхIватI Скорик.
Ауи йшгIалылкIгIазла, АкъральыгIва санитар-эпидемиология къвырльыкъвхарта ачымазагIв дызщтаныкъвата йаъу зымгIвагьи гIадрыбергьыльырныс рмурадта ари агIаншара цIолата йдырхъвыхитI.
«Ари акоронавирус згIва ъагIаншаз хIара хIыхъазла йгвынгIвырапI, апхъахьылагьи ашIашIкIгIара щарда хIрыквшахIатхарныс ауаштI, йшпакIву ухIварыквын хIкъраль абзазагIвчва ащарда уыста йгьрымбузтI Апсны Республика аминистрква ркабинет, апрезидент йхъвдаквцIараква зырхъйауа, азгIвадарахчара аминистерства йлырхыз ашвъаква йгIархIвуз ажванахъаква. ЙалкIгIата ашIашIкIгIара коронавирус згIва ъагIарауыз акъральква рпны йаъата йгIацапахкваз абзазагIвчва рпныква йаъазлара, тшдыркIьыдара шатахъу гьрыларымхIвузтI», – лхIватI лтшазынархара апны Апсны асанитар айъазагIв хъада.
Ауи йшылхIвазла, уахьчIвала Апсны Республика азгIвадарахчара аминистерства йрылшауа зымгIва гIадрысабапитI ашIашIкIгIара тшауацIнамхырныс ахъазла: гвгIвара ъагIаншауа йаназаману цхърагIара гIандыршарныс ахъазла атестква рчпитI, ауагIа рквтала ашIашIкIгIара ашварагIварара йалдырдзгIарныс ахъазла амальква нарахвитI, ажвлара ауыс зкву ддырдыритI.
Апсны азгIвадарахчара аминистр Цахнакиа Тамаз ауыс араса даквчважватI.
«Ари апш гIарбара (COVID-19 архъвыхра ауысла – аредакция ррытаразга) хIазымпшуата йгьаъамызтI», – йхIватI аминистр йгьи йгIацицIахтI рыцIа паса Россия аштаква, йалкIгIата акоронавирус згIва гIазахвыз ачымазагIвква рыцIа-рыцIа йъащардагIвхауа Москва, йгIартыцIхта акъральыгIва гIвына джьгарта йгIахъысхуамцара ареспублика щардагIвы шгIацапахуаз.
«ХIара йызнымкIва йхIхIвун швабыж йымчу амальква нахвра шатахъу: ауагIа ртыдзква йгIарджвылымцIырныс, агвыпква тшъазыркIкIуа, айззараква ъакIвшауа йрыламлырныс, йанамальынтшадзу – афачIвтйыртаква, аптакьква рпны йанцуш – акIвымкIва, йа азгIва агIарбараква рхъа йадырбалта ачымазагIвтара йанцуш акIвымкIва йгIаджвылымцIырныс. Швабыж магIны ду амапI дзачIвызлакIгьи тшйыркIьыдата йхъа дазхъвыцырныс, йауа ухIварыквын аэкспертква йшырпхьадзауала, апрель ацIыхъвадза азгIва йалахIауа йымгIвайсырныс закIы гьазхIвам», – йгIаликIгIатI Цахнакиа.
Ауи апхъала, апрель а 7 атшын щыбжьан намдзаскIва, Апсны Республика апрезидент йхъвдаквцIараква зырхъйауа Бганба Валерий щаквыргылра мачвы ацIайцIатI Псоу дзыгIв апны акъральыгIва гIвына ахъысырта акъральгIвчва зымгIва рыхъазлагьи йшхъыргIвауа асквш 2020 апрель а 8 асахIат а 00.00 йгIашIарышвта апрель а 20 агIандза.


Абаза жвлара уысхагIвчва йрыуазаджву Джьандар Мурат АААК йритыз аинтервью апны йгIайхIватI Къарча-Черкес республика апны абаза бызшва агIахчара йшазабакIуа.
Къарча-Черкес апхьартаква рпны абаза бызшва йшадрыпхьауа, Черкесск апны цри бызшвала акурсква йгьи Апсны къральыгIва университет рыцынхара ауысква АААК ахабарргарта портал йритыз аинтервью апны дрылачважватI Абаза-апсыуа уагIа ртшауацIнарыхра ацхърагIара знархару Адуней адкIылара «Алашара» абызшва ахъвшара аъачIвагIагIв Джьандар Мурат. Айчважвара акIвлыршатI Ардзынба Аста.
– СынчIва июль мыз агIан РФ а-КъральыгIва дума «РФ апны арыпхьара ауысла» хабза ауагIахъа бызшваква руысла апсахраква аларцIатI. Ауи ашIыцра абаза бызшва арыпхьара псахра кIара аланацIама?
– Апсахраква нархарата йрыму ари акIвпI: ужвы анчва-абачва ракIвпI апхьагIвчва рцри бызшва гIалызхуаш, ахабза хвитнагIа гIарнаттI рсаби йыхъазла цри бызшвата урышв бызшва щаквдыргылырныс. Апхъала ауи ауыс асабиква гIазлыцIыз ауагIахъа рыбызшвала йщаквдыргылуан. Ари ашIыцра ашвхIаусыгIвала шварагIварара гIаншатI асабиква рыбызшва цри гIалрымхуата урышв бызшва ауи ацынхъвы йгIалырхпIхIва.
Ауи кьангьаш гIауыланацIауата йгьаъам, йшпакIву ухIварыквын саби щардагIв цри бызшвала йзымчважвауата асабигIзартаква йгIарыцIцIхитIта апхьарта йгIацIалитI. Ауат руыс дрымайрарныс анчва-абачва цри бызшвата урышв бызшва рызгIалырхырныс закIы гьазхIвам. АрыпхьагIвчва ауат йырхIвауа йацыркIитI. Апхьарта арыпхьара программа ззлыху цри бызшвала йызчважвауа асабиква ракIвпI, ауи йзымчважвауа апхьагIвчва йгьрыквыргIапсым. Ауи акIвпIта, ауыс зквула абаза сабиква рызбжа апхьарта йызлапхьауа апрограмма абаза бызшва алшвтырныс ауаштI.
Ари амыз аурала абаза жвлараква агIба йнадзауата йызланакIуа «Апсадгьыл» адкIылара ацкIрала жвлара уысхагIвчва гвыпкI абаза кытква зымгIва йгIарыкIвшатI абаза бызшва арыпхьара ауыс зкву тшахадыргIвазарныс ахъазла. ХIара хIыбызшвалагIвчва хIрынйун, хIрачважвун, асабиква рыхъазла абаза бызшва цри бызшвата агIалхра магIныта йаму гIаргвынхIыргIвуан.
– Апхьартаква рпны абаза бызшва арыпхьара сахIатква зъара йнадзауайа?
– Йапхъахауа акласс апны гIвсахIаткI йнадзитI, уадыргIвана классипхьадза хпа-хпа сахIат. Асоветква рзаман асахIатква рыцIа йщардан – цри бызшви литератури рыхъазла хвсахIаткI гIарнатуан. ХIара щарда ацIыхъва хIтагылан ауи асахIатпхьадзара гIацахIырпахырныс, ареспублика ахъадагьи тшизынахIырхатI. Ари ауыс апны йхIыцыркIтI анахьанат ауагIахъа жвлара адкIылараквагьи, йшпакIву ухIварыквын ауыс Къарча-Черкес йтабзазауа зымгIвагьи йырхьыгIапI. Ага йгвасразтынгьи, хIбжьы заджвгьи йгьйымгIатI. Ауаса амаль гIахIаутI: абаза кытква зымгIва хIгIарыкIвшатI, арыпхьагIвчвагьи, анчва-абачвагьи, апхьартаква рунашвачпагIвчвагьи хIрачважватI. Ауи амщтахь йщаквгылу ахсахIаткI нархъага хIисапта йгIарырцIатI бжьара нхара йазалху асахIатква йрыуата гIвсахIаткI. Ужвы абаза кытква зымгIва рпынгьи абаза бызшви литератури рарыпхьара мчбжьыкI апны хвсахIаткI азалхпI.
Ауи дара апхьартаква рыхъазлагьи йгьмайрамызтI, йшпакIву ухIварыквын арыпхьара программагьи ауацIыхра атахъын, анхашагьи йалархIара атахъын. Ага ймайрамызтынгьи хIагвынгIвытI. Ауаса ауи ъаквшваз абазаква адкIылата йъабзазауа акытква рпны акIвпI. Бызшвала ауагIа ъалапсу акъалаква рпны ауыс рыцIа йбаргвыпI.
– Абаза сабиква йрыуата абызшва здыруа, йзымдыруа рпхьадзара бергьльума? Йзымдыруа рпроцент зъара йнадзауайа?
– Росстат рпхьадзараквала, Россия йтабзазауа абазаква рпроцент 96 цри бызшва рдыритI. Ауаса хIара цIыпх Черкесск апхьартаква хIгIарыкIвшан йджьащахъву аъаща гIахIрыбергьыльтI. Черкесск апхьартаква рпны абаза саби зкьгIви бжакIи раъарагIв апхьитI, ауат йрыуата йызчважвауа процент 35 ракIвпI йнадзауа. Акытква рпны ауыс зквула рхъвыхра гьакIвыршам.
Ауыс тIакIв йагъьхIчIвырныс ахъазла «Алашара» адкIылара апны абаза бызшвала акурсква гIанхIыршатI. Арыпхьаща шадгалу абызшва зымдыруа йрыквыргIапста акIвпI. АъачIвагIагIв ауи гIвыма бызшва арыпхьаща дашIпшуамцара йылрыхIазыртI. ХымызкIла агIвычIвгIвыс дызчважвауа тшибжьитI, йащтагIайуа ахмызкI рпны йдырраква рыцIа йцIолахитI. Адуней апны абаза бызшва рыцIа йбаргвыта йырпхьадзазтIхIва ауи узымырдыруашта йгьаъам. ХIара хIкурсква ауи йаквшахIатпI: ауагIа абаза бызшвала йзымчважвауата йгIайитIта, хвитта йызчважвауа йгIалгитI. ЦIабыргыта, хыщмыщра аларкIвата. Ауаса араъа закIгьи гьузычпушым: абыжьква рхIваща ушхвыцыркIву тшаурыщцара атахъыпI, уандухара абыжьква рызбжа гьузыхIвахуам.
Акурсква асквш 2013 йгIашIарышвта йынхитI, апхьагIвчва ансисквша йгIахIахвитI, сквшыкI апны ауат йгIарылгитI уагIа 60-80-гIв. АпхьагIвчва хгвыпкIта йшапI: асабиква, апхьартаква рапхьагIвчва рныбыжь йтагылу, адуква. ХIара хIпны йынхауа зымгIва йрагъьу арыпхьагIвпI, йхIаракIу акатегория нкъвыргитI, рынцIра шабгу абаза бызшва арыпхьара йартатI: Джыр Гваща, Урунова Любовь, Кълыч ГIайщат, КIьыщмахва ФатIима.
– ЙшухIвазла, асабигIзартаква йгIарылгауа асабиква цри бызшва гьырдырам. АсабигIзартаква рпны аъаща зджьакIквата йпсаххушма?
– ГIвысквша рапхъала асабигIзартаква рпны цри бызшва адынхалра мчбжьыкI апны гIвсахIаткI азалхын. Асабиква цри бызшвала ауысачкIвынква, ашваква ддырдыруан. УадыргIвана ауат асахIатква нырххтI. Ауи ауысла хIара ареспублика ахъада тшизынахIырхан, ауи йхIыцикIтI. АрыпхьагIвчва рдырраква йъарыладырхIауа ареспублика институт хIрыцынхарныс асабигIзартаква абаза бызшва арыпхьарала программи арыпхьаща амальи лырхырныс хачIвы ргылхатI.
«Алашара» адкIылара арыпхьара цхърагIагаква рыдынхалра ахча азалырхтI, Абаза район апрограмма хъатаркIытI. «Алашара» адкIылара асабигIзартаква рдырраква йрылархIара знархараз акурсква ахча рзыртйын, ауат гIвымчбжьа йрыдынхалтI. ЦIыпх йгIашIарышвта абаза кытква рпны апрограммала асабигIзартаква нхауа йалагатI. Акъала апны асаби гвыпква цри бызшвала йкIьыдата йгIанхIыршарныс хIтахъын, ауаса ауи ужвыгьи йгьхIзаквыршвум. Ауи ауыс хIгьакъвымцIстI, анахьанат ауагIахъа жвлара адкIылараква хIрынйумцара асабигIзартаква рпны цри бызшва йшадрыпхьуш амальква хIырзыпшгIуштI.
– ЙхIаракIу апхьартаква рпны абаза бызшва йадрыпхьума? Абаза бызшвала афилологква дрыхIазырума ауниверситетква рпны?
– Ауи апш йхIаракIу апхьартата йхIыму Къарча-Черкес къральыгIва университет акIвпI. Ауи йахъазыпI абаза бызшвала аъачIвагIагIвчва гIацIызщтуа.
Черкесск апны йаныргIалпI наука-рхъвыхра институт, КЧРИПКРО апны абаза бызшва акафедра аъапI. КЧГУ апны йхIаракIу адырраква гIарыквшвузтын, араъа ауат анаука нхара алкIгIараква тшрыхадыргIваза йауаштI.
Абызшва йазарархауа баргвырата йаъу ауи акIвпI, аъачIвагIагIвчва нхарта рымамкIва йгIанхитI, ауи йгIахъшахъыцIуата чкIвынргIа абаза бызшвала йфилологта йапхьарныс
гьыртахъым. УахьчIвала йщаквгылапI ахча согIат сом зыкь 200 йнадзауата абаза бызшва знархару кандидат диссертация зхчауа рыхъазла. КЧГУ астудентква дахIврала йапхьузтын хынла йзлархIу астипендия гIаргитI – сом жвынзыкь.
СынчIва йгIашIарышвта «Алашара» Апсны къральыгIва университет йрыцынхауа йалагатI. СынчIва октябрь мыз абаза бызшвала аъачIвагIагIвчва быжьгIвы йнадзауата ауи ауниверситет аспирантура йыцIалитI. Апхъахьыла ауаъа абаза бызшвадырра акафедра гIахъыртIырныс ргвыгъапI. Ауи акIвпIта, хIара хIфилологква Апсны апны нхарта шрауашла бзигвыгъа аъапI.


Апсны апны
Апсны акъала хъада апны Согъвым гIазырбауа асуратква ргIарбарта гIахъыртIытI.
СквшыкI цатI "Апсны абльын Ду амадзаква" археология проект архъйара джвыквлищтара. Ажраква йрылаз аволонтер Никулин Василий ауи анхара йгIайыланацIаз алахIвараква хIыцагIвишауата йгIарауыз гIахIайхIвтI, ауат магIныта йрыму ауыслагьи аъачIвагIагIвчва драчважватI.
Адуней апсуа-абаза конгресс а-Дискуссия клуб апны анхара йапхъахауа атлахан йалгатI – аэкология ауысла аэкспертква рынйараква, ауат йрылаз ауысхагIвчва апроектква йрыквчважвауа йалагатI.
Адуней апсуа-абаза конгресс Пакващ, Река, Баслахв, АкIваскьа, Гвып кытква йрыуу асабиква рыхъазла гвыргъьарамшы адыргалын йакIвдыршатI.
Апсны а-Хъада COVID-19 ауысла Щаквыргылра мачвы ацIайцIатI, ауи йшгIанахIвауала, ашIакIра амальква рщарда нырххитI, ауаса а-Республика аталра йазынарху ашIакIра амальква гIанхатI.
COVID-19 пандемия ауысла Апсны апны аэпидемиология аъаща йгьи агIашIакIра амальква рпсахра ауыс йрылачважватI Апсны абзазагIвчва акоронавирус шIкIгIара рачвхъыхчара йазалху а-Координация штаб йызкьазуу алачIвара апны.
Йбергьльу апсуа апхьахьа, Адуней апсуа-абаза конгресс ЙхIаракIу асовет йалу, апрофессор Чирикба Вячеслав йнига шIыц «Апсны йгьи Италия акъала-къральыгIваква XIII-XV асквшышвква рагIан. Азазаъащаква йгIарыквчважвауа абзагIвраква» аунашва АААК ахабарргарта портал йгIарайхIвтI.
Адуней апсуа-абаза конгресс Асабиква ргIахчара амш июнь а 1 атшын Атара кыт апны асабиква рыхъазла гвыргъьахъв адыргалтI.
КIавкIаз айсра йаладзыз рхъмаштылра атшын Согъвым апны АААК ачвахъабага айззараква адыргалтI.


Июль а 15, Адлейба Борис дангIадри амш йадахIвуата АААК ахабарргарта портал апны ари агIвычIвгIвыс, ауыжвгIанчIви Апсны апхъагылагIв лашара дгIахIгвалашвахитI.
Капба Арифа
Адлейба Борис йквнагадзауата дрылапхьадза йауаштI йлашарадзу Апсны аунашвачпагIвчва. Ауи йагIамкIва абзазара далцIтI, ауаса атурых апны йыщта гIанижьтI. Адлейба а-Республика 11 сквша руацIа унашва ахъицIатI, Тбилиси аунашвачпагIвчва йырпшIагылуата з-Псадгьыл агIальаматраква ззыхчуз йгвыбзыгъадзу дипломатта тшгIайырбатI.
Адлейба Борис Виктор йпа асквш 1931 июль а 15 атшын Согъвым апны дйытI. Ауи йани йаби Отап йгьи Члоу кытква йрыуан, йара Борис Виктор йпа арат ашIыпIаква швабыж бзи йбун, йынцIра шабгу ауат штшауацIырхуаш дащтата йхатI алайцIун. Ажва ахъазла, Члоу кыт апны апхьарта ъагIаншаз збзиру Адлейба Бориси йбергьльу акыт абзазагIв, Апсны ауагIа руысагIв Щынквба Баграти ракIвпI.
«Са стшыгIвызтын агъвра са йснапIыцIазара атахъыпI»
Адлейба апартия ъанатIаква рынкъвгарала йынхара ъаджвыквицIаз Очамчыра район акомитет апны акIвпI, ауаъа апартия комитет йапхъахауа асекретарь йъанатIа дазынадзатI. Сквшы 34 йныбыжьта Согъвым апартия акъала комитет апны йгIвбахауа секретарта далырхтI. Асквш 1971 йгIашIарышвта асквш 1975-дза Адлейба Борис Ткъварчал къала апартия комитет унашва ахъицIатI. Асквш 1978 агIан йбзазари йынхара уыскви рпны ахъыкв днадзатI: Апсны область апартия комитет апны йапхъахауа секретарта далырхтI, датшата йухIвуштызтын Апсны апны йхъаду дкъральыгIва ъанатIанкъвгагIвхатI.
Ауаса Борис Виктор йпа йгьитахъымызтI ари аъанатIа апны Тбилиси йырхIвауагIвацала дынхарныс. ЙъанатIа гIайрысабапуамцара апсуа уагIахъа ргIальаматраква шихчуш дащтан, йхъвдаквцIара анадзарагьи кIара адырбалуашта швхIаусыгIва гьгIанимыршузтI. Авласть чвалатшычпара аламкIва йара йнапIыцIата дгIамгIвайсырныс ахъазла Адлейба шIырпшыра змам адипломат ъазара гIайырбун.
Борис Виктор йпа йхъатала дыздыруаз щардагIвы ауи йхIвауата йызнымкIва йыргIуз абарат ажваква ргвы йгIатахатI: «Са стшыгIвызтын агъвра са йснапIыцIазара атахъыпI».
Апсуа культура ацхърагIара
Тбилиси ахъатала рхвитнагIаква дыгьта йанхъырсуз азаман хьанта агIан апсуаква гвыргIва ду гIарылазцIуз уыс щарда Адлейба Борис Виктор йпа данхъадаз йырхъйарныс йылшатI. Ауи апшта, Адлейба йзаквыршватI апсуаква Согъвым апны тшыцIаргIвырныс рылшауата. Акультура ауысхагIвчва акъала апны бзазарта рыртуа йалагатI, рыцIагьи йхъадаху акультура цхърагIара айдзарныс ахъазла йылшауа зымгIва йчпун.
Адлейба Борис атеатр швабыж бзи йшибуз бергьльын, йхъатала Апсуа драма театр аргылчIвква щарда дырпшуан, арайонква, акытква рбзазагIвчва атеатр йшызгIайлуш дащтата йылшуз зымгIва йчпун. Ауи апсуа театр йымцауа агIвычIвгIвыс апсуа культура пIатIу аквйымцIауата акIвын дшипхьадзуз.
Апсны асуратгIвгIвчвагьи йрылархIвун ауи цхърагIара ду шгIадирайдзауа. Адлейба йунашвала ауат хъахIара рымазларныс ахъазла рсуратква акъральыгIва йшахвгIуз бергьльын. Борис Виктор йпа датшагьи апсуа культура йалацIара дупI Апсны йапхъахуз апрофессионал суратгIвгIвы Чачба-Шервашидзе Александр йхъвади асаба йпсадгьыл йазгIагхра, араъа йыцIацIахра ауысла.
Адлейба данынхуз азаман датшагьи магIны ду змаз гIаншарата йалтI Апсны къральыгIва университет йгьи акъральыгIва телебара ргIахътIра. Ажва гьалам, аратква йазакIу ауагIахъа-гIархвитхра абакIра йагIатгарапI, ауаса Апсны аунашвачпагIв абгата ауатква йрыцйымкIзарквын йгьаквымшвушызтI. Ауи агIан Адлейба Борис хвыцмыцшва уыла йгIацIалуаз ауысква рырхъйаранадзара далан.
Абар ауи апш уыскI Борис йпа Адлейба Астамур йшгIайгвалашвахуа: «Дара ателебара йынхауа йырхIвахуата йызгIатI: асквш 1978 агIан Апсуа телебара ангIахъыртIуаз музыка гIаджвыквцIагата йгIадрысабаптI акыртква йрымгвапхадзуз макъымкI. Ауат амакъым уагIахъара цIоладза амата йырпхьадзан айрышта йапшIагылтI, йпсахра атахъыта рхIватI. Ауаса хIаба ателебара анхагIвчва зымгIва йшаъу апшта йшгIанырыжьуаш райхIвтI акыртква ргвыжвкIра йара йахьыла йацайырпан».
УуагIа ухъа рылухра гьатахъым
Ажва гьалам, Апсны апартия обком йапхъахауа асекретарь датша заджвы йацкIыс йазалхта агалагьи йчвыбаргвын ауагIахъа рхъахвитра азгIашыкъра йацикIырныс. Абар ауи ауысла Бебиа Екатерина лфильм апны акъральыгIва уысхагIв Озган Константин йхIваз ахъвыцраква: «Адлейба Борис Виктор йпа Апсны даунашвачпагIвын СССР аунашвачпагIвчва акъраль ашIыпIаква рпны ауагIахъа-гIархвитхра мгIвайсра ацкIра йанапшIагылаз атлахан». Ауаса ауи йацикIтI асквш 1989 мартI агIан Лыхны айззара рщаквыргылра уысла йрыбагъьан».
Ауи асхъан Лыхны агъвгъвара апны йгIайззаз ауагIа зыкь 36-гIв райхIа СССР акоммунист партия а-Квта Комитет агенерал секретарь йызцауата Лыхны атшазынархара мачвы ацIарцIатI – асквш 1921 йгIашIарышвта асквш 1931 агIандза (ауи азаман Апсны Грузия ССР йаланакIуаз автоном республикан – аредакция ррытаразга) йаъаз Апсны ССР гIащаквдыргылхырныс йазгылата. Апсуа уагIахъа рхъахвитра йшазгылу гIазырбуз ари ашвъа йапхъахауата мачвы ацIазцIаз Адлейба Борис Виктор йпа йакIвпI. Атшазынархара мачвы анацIайцIа амщтахь йъанатIа дшалхъвдахушыз гвынгIвыран: ласыла йапхъахауа асекретарь йтып дахъыцIхра атахъхатI.
«ХIаба йынхара-бзазара атурых апны ари агIаншара магIны ду амапI, хIара (ауи йсабиква – аредакция ррытаразга) ауи хвитнагIа гIахIнатитI хIхъа щтIыхта ауагIа хIрылалырныс. Сшхъвыцуала, ауи бзита йгIайгвынгIвуан ауи асахIат ауагIа йхъа рылих йшамуашыз, ага йъанатIа дшалхъвдахуш йылайхIваргьи, ауаса закIгьи дгьгIашIанамкIытI. Багъьата йхъасцIитI апхъахьыла йырхъйарныс гвыгъара щарда шйымаз, йуагIа дрылата йгвалаз уыс щарда дшрыхамдзаз», – араса йпхьадзитI Адлейба Астамур.
«Ардзынба Апсны ахъазла щарда йзычпуштI»
Адлейба Борис датшагьи закI йылан дзачIв политикызлакIгьи, дзачIв къральыгIва уысхагIвызлакIгьи рыхъазла магIны ду зму: хъарата дпшуан, аполитика ъанатIа нкъвигауата дыззыпсахуаш гIвычIвгIвыс дизыпшгIун. ДгIайаутI – апхьахьа шIа, аоратор гIальамат Ардзынба Владислав Григорий йпа йыквйырпштI.
Ардзынба Владислав Москва йгIатыцIхра, Апсны йгIайхра Адлейба Борис йхъатала далата йакIвшатI. Ауи аунашва джьащахъвата йгIайгвалашвахитI йгIвыра «Адлейба Борис йакIвымзарквын» апны агIвгIвы Ахвба Джума. АгIвыра апны ауи йшихIвауала, зны Борис Виктор йпа ауи йкабинет днашылын дйыхIватI Апсны анаука институт аунашвачпагIв йъанатIа ауысла Ардзынба йкандидатура йацикIырныс. Айчважвара ахъадза апны Ахвба кьангьашрата йылаз гьцIайымкIытI – сквшщарда Москва йтанхаз апхьахьа Апсны дгIайхта аинститут даунашвачпагIвхарныс гIайтахъхушшва йгьйымбузтI. Ауаса йыншушыз ншатI. Абар агIвыра ашIчIвара:
«– Борис Виктор йпа, йшыздыруала, Ардзынба Москва сквшы 20 райхIа дтанхитI. Ауи Апсны абызшви алитератури ринститут анхара дачвыхъарахапIхIва сшвитI.
– Йара ауи акIвпI йкандидатура сзазхъвыцуа. Ауи ныжьхта, хIара Апсны йтабзазауа апсуаква агангьи хIагвынгIвырныс хIчвыбаргвпI. Датшагьи йбзийу – ауи Грузия рунашва дгьацIам. ЙубитI хIапхьахьакви хIкъральыгIва уысхагIвчви щардагIвы акырт уысхагIвчва йырхIвауагIвацала йшынхауа. Йъамудзахыз, аинститут апны йынхара аквымшвузтын йъанатIа нижьхта Москва дацапах, апхъала дыздгылаз ауыс дадгылх йаушатI. <..> Съадзабгу Шеварнадзе йгьйызсыргIвушым апсуаква хIыхъазла йхIваз – хIара акIацIаква рапш хIырпцIра атахъыта. Сшхъвыцуала, Ардзынба Апсны ахъазла йзычпуш щардапI, хIгIальамтраква йхчарныс йылшуштI».
Йазалху хъгалра-пшыртадъа
Адлейба Борис йтгIачва йырдыруан раъащаква щаквкIыта, ахърыкъьара аламкIва йаъазара шатахъыз. Борис Виктор йпа йхъапщыла Лабахуа Людмила лъачIвагIала дайъазагIвын, лхъацIа Апсны аобком йапхъахауа асекретарь йъанатIа ангIайыхъвдаквырцIа амщтахь ауи азаман йынкъвылгуз азгIвадарахчара аминистр йтарагылагIв йъанатIа лара-лара дакъвыцIхтI. Ари атгIачва рпны датшата йгьамуашызтI.
«ХIара анахьанат апсуа тгIачваква закIылагьи хIгьгIарылымхIвузтI, чIыдахъвыла пшыртакIгьи гьхIымамызтI, апхьарта акIвызтынгьи абазар акIвызтынгьи щапIыла хIцун. ХIаба зынгьи йгьйымуазтI кIарала анахьанат тшгIарылхIкIгIарныс, чIыдала закIгьи хIхъа йаквнахIырга гьамуазтI. Пщбата йаквгылу атдзы апны хпещкI йнадзуа афатар хIыгIвнабзазун, ауи ужвы Имам-Шамиль йыхьыз зхъу аурам йыквгылапI, амшын атшпы ахьыла йцIыхъвахитI. Ссабихъа ауаъа йызгатI. Ауи тынхата млыквкIгьи гьхIызгIанимыжьтI, йхIыму зымгIва хIпхдзыла йгIахIынхахтI», – йхIвитI Адлейба Астамур.
АпщыгIв сабичвагьи – апхIа Манана, апачва Геннадий, Тимур, Астамур – раба мачIдзан данырбуз: йзаман шабгу анхара йазалихуан, щажьыта дджвыквылуан, кIьасата дгIайхуан, амтшашаква рагIан тIакIв пасата йунагIва дгIадгылхуан.
Борис Виктор йпа швабыж бзи йбун футбол, дхвыцищтара дасуан, дгвашвхчагIв гIальаматын. Ауи абзибара йпайцIба Астамургьи йща йалалтI, ауыгьи даншIаз йгIашIарышвта футбол дасуан. Зны ауи лшара йыман футболла СССР ашIаква ргвып дрылата адуней чемпионат дцарныс, ауаса… абжьагIвы дгьнаймахвтI, аба ауи ауыс гьынкъвйымцатI. Борис Виктор йпа йычкIвын дицхърагIара атахъыта гьйымпхьадзатI, арасагьи йхIватI: «ауаса йанцазара йгьуквнагамызтI».
Адлейба Астамур йшгIаликIгIауала, раба ауат рыхъазла зынгьи пшырта чIыдахъвы гьгIанимыршузтI. Ауи йгIайгвалашвахитI ращаквтаней Тимур акытмлыкврхIара институт дахIврала дгIалгата рпны дшгIайхыз, ауи йаба нхарта бзикI йызгIайауырныс дшгвыгъуз.
«ЙыздырхитI, Москвала дгIайхын хIипыралтI… ХIаргьи, йара йхъаталагьи, хIангьи – зымгIвагьи хIазпшитI хъвлапны хIаба дангIайхуаш. ЗымгIвагьи хIгвыгъитI: уыжвжвы хIаба дгIайхта Тимур нхара Совмин (а-Республика аминистрква р-Совет – аредакция ррытаразга) апны зджьара далайыргуштIхIва. ДгIазылгаз аинститутгьи шбзийу гвынгIвыран, бзитагьи дапхьатI. Хъвлапны аннадза хIаба дгIайхын дицIгIатI: «Йшпаъу, угIалгама? ЙбзипI. Щымта ухIапчыпква адгалта Члоу уца. Ауаъа йуызпшитI, амеханизмквала йадгалу абригада рпны бригадирта уынхуштI…» ХIара хIрымдзаква хIыцIшвтхуан мачIкI атахъхатI… Абарауаса гIвысквшала Члоу апны бригадирта дынйырхатI, «Москвич-412» машинагьи йзихвгIан».
Адлейба Борис Виктор йпа йагIамкIва абзазара далцIтI, сквшы 59 ракIвын йныбжьыз. Асквш 1990 ноябрь мыз агIан йхынхауата инфаркт йхъысын дгьгIацымхатI. Борис Виктор йпа йынбжьагIвыз Россия апны йбергьльу акардиохирург Бокериа Лео йшихIвазла, ауи дгIахча йауашын. «КIавкIаз йауу дшхъацIу ймыргIващауата ауи дщтIалта амашина данырцIарныс гьйымуытI (йзгIва аъаща апны датшата йгьамуашызтI), ауи йгIалцIла амашина дшаквчIваз йрапхIа дийын йпсып ашIастI, закIыла уызйымхъвахуашта йцатI», – йхIватI Бокериа.
Абараса йгвы ашIастI агIвычIвгIвысагIи ахъацIара дуи нкъвызгуз агIвычIвгIвыс цкьа, ауасаражв лашара, апатриот, хъара йпшуаз акъральыгIва уысхагIв.
УыжвгIанчIви хъвыцщала йгIауахвырквын Адлейба Борис Виктор йпа йынхара уысква рпны ухъа зрыхъынхIвуа аъанатIа дуква дырзынадзата дгIабзазатI, ауаса ауи йзынархата йгьуызгIарысабапуашым ажва «чиновник»: йчпалакIгьи, ъанатIата йынкъвигалакIгьи ауи зымгIва рапхъа йыргылуаз й-Псадгьыли йуагIи ргIальаматраква ракIвын.
АгIалцIыртаква:
- Апсуа биография ажвар
- Ахвба Джума. «Адлейба Борис йакIвымзарквын». «Апсны Республика» газет йгIаквшваз агIвыра, асквш 2016 июнь а 05
- Бебиа Екатериана лтелебара фильм «Ахъачваква йгылата йпситI: Адлейба Борис».


Йбергьльу апсуа апхьахьа, Адуней апсуа-абаза конгресс ЙхIаракIу асовет йалу, апрофессор Чирикба Вячеслав йнига шIыц «Апсны йгьи Италия акъала-къральыгIваква XIII-XV асквшышвква рагIан. Азазаъащаква йгIарыквчважвауа абзагIвраква» аунашва АААК ахабарргарта портал йгIарайхIвтI.
Апрофессор Чирикба Вячеслав, йбергьльу апсуа апхьахьа, Адуней апсуа-абаза конгресс ЙхIаракIу асовет йалу, щарда мцIуата йгIацIищттI суратла йбайу йкнига шIыц «Апсны йгьи Италия акъала-къральыгIваква XIII-XV асквшышвква рагIан. Азазаъащаква йгIарыквчважвауа абзагIвраква». Ауаъа йгIарбапI Апсны йгьи Италия разазаъащаква анаргваныз агIамта. АААК ахабарргарта портал автор интервью гIайыквырхтI, акнига дшадынхалуаз, ауи лкIгIарата йаму йазцIгIатI.
– Вячеслав Андрей йпа, ари акнига уыгIвныс ухъа йшпагIаташва?
– АцIабырг схIвапIта ари атемала кIаразын кIара згIвырныс зынгьи схъа йгьтамызтI, йалкIгIата книга, йшпакIву ухIварыквын сгьтурыхдырыгIв-медиевистым (медиевистика – француз бызшвала médiéval «аквтанай сквшышв» - атурыхдырра йахъвыпI, аквтанай сквшышвква рырхъвыхра йазынархапI – аредакция ррытаразга). ЙхIвара атахъыпI ауи агIамта йадынхалуа аъачIвагIагIвчва бзиква шхIымугьи. Ауаса сара рыцIа паса сгвы адзакIьа йтамыз датша книгакIгьи згIвытI – АгIащаквыргылхра ду агIамта йбергьльыз Леонардо да Винчи йан КIавкIаз йту уагIахъакI (апсыуаква йа ачеркесква) дшрыуаз йгIаквчважвауата.
Ари ахъвыцща алсыргауата алыгтира атема цIолата салалра атахъхатI. Ауи Апсны апны XIII асквшышв йгIашIарышвта XV асквшышвдза, атрыквква йтырцанадзыкIьара, агенуэзква йазгIашыкъта хIаракьат аларчпун, араъа афакторияква рыман (фактория – агIвыма къраль сатучпагIвчва датша къральыгIвакI апны йгIандыршауа атйыртаква – аредакция ррытаразга). Сара апсуа кытква, акъалаква зну апхъанчIви итальян швъаквагьи, акартаквагьи, апхъанчIви баракъквагьи, датша швъа щардагьи сырхъвыхра атахъхатI. Ауи амщтахь сгвы гьамуытI йадскIылыз адырраква йшщтIу йгIанызжьырныс, рахIа йхъадугьи ауыс анархартаквакIла сара схъвыцща щаквгылхьата йаъан, ауи ахIатырла гвы счпатI: йзамуайа ауи шабгу книга квпшыра астхырнысхIва?
Акнига анхIазырха йъагIацIсщтуаш сазхъвыцуа салагатI. Сурат зигIва – ауат щардата йаласцIарныс сгвыгъан – збжьу акнига агIацIщтра швабыж йтлапIапI, ауи йгIалцIла ари ауысла тшыззынасырхуш гьсымдыруазтI.
– ДзачIвыйа щта акнига гIацIызщтыз?
– Акнига агIацIщтра ауысла Петербург йтагылу агIвырагIацIщтырта «Алетейя» (урым бызшвала «АцIабырг») тшырзынасырхатI – йшбергьльу апшта, ауаъа гуманитар нархарала анаука гIвыраква йнардзата йрыдынхалитIта йгIацIырщтитI. Сара скнигаквакIгьи рчпащала йсгвапхауата йгIацIырщттI ауаъа. МызкIума анцIы агIвырагIацIщтырта скнига гIальаматра шазрыму сйырдыруата аредактор хъада йсальамшвъа гIасадзатI.
Ахча тшыткI азытира атахъын, ауи саргьи сызлу хIара хI-Академия йыршватI. Ауи ауысла швабыж сизыразпI анаукаква р-Академия апрезидент Джьапуа Зураб. Абараса адуней йгIаквылтI скнига шIыц. ЙхIвара атахъыпI акнига апхъажва згIвыз Россия йгьи КIавкIаз филология нархарала йбергьльу аитальян ъачIвагIагIв, апрофессор Витторио Спрингфилд Томеллери шйакIву.
– Амонография XIII–XV асквшышвква рагIан аитальян-апсуа азазаъащаква шаъаз йгIаквчважвитI. Дыррата ауи ауысла йаъу гьщардам, ауаса йара ауыгьи йахагIвазу гьщардагIвым. ГIалцIыртата йгIаурысабап амагIныйа?
– ЦIабыргыта, ауи агIамта ахъазла йбергьльу гьщардам, ага ауи азаман Мараташварташти МарагIайырташти йырбжьаз адуней хвгIара-тира йашымтазтынгьи. Апсны Европи Китайи апызщылуаз ахвгIахвтра мгIва ду ахъв хъадаква йрыуазакIын. Ауи анхара ужвы йаъу акоронавирус апандемия (йхIынасыппIта ауи айамына апшта уагIа гьыквначIвакьуам)
закIыла йашIырпшыта йалагIваласуаз айамына згIва апандемия йанашымтазгьи йгьашIамстI. ЙхIвара атахъыпI ауи агIан Апсны йшазшахаз, йауа ухIварыквын Европа абзазагIвчва рпхьадзара хпачIвы йчпата азакI ыквызчIвакьыз Аджьаль квайчIва (араса йапхьун айамына згIва – аредакция ррытаразга) хIкъраль хъатакIла йгIакIвшатI. Ари азынгьи йгIахIызшахушта сгвыгъитI
Сынхара щатата йазалтI генуэз гIамта йазынарху хIъачIвагIагIвчва дуква Кациа Реваз йгьи Чачибая Циала рырхъвыхраква. РмагIны дууын суыс апны апсуа турыхдырра акласикква Инал-ипа Шалва, Анчабадзе Зураб, Воронов Юрий, анахьанат апхьахьаква рынхараквагьи. Сара сыхъазла хвду рымата йгIацIцIтI Россия йауу архъвыхыгIв Карпов Сергей йынхараква, Европа атурыхдырыгIвчва Доменико Джоффре, Мишеля Балара, Георге Брэтиану, Джео Пистарино, Луиджи Триа, датшагьи щардагIвы рырхъвыхраква.
Щарда мцIуата агенуэз-апсуа азазаъащаква дгIарыквчважвауата гIвыра бзикI гIаквицIатI Генуя йауу архъвыхыгIв шIа Маттео Пульезе.
ЙхIырхъвыхуа агIамта йачIвыта швъа щарда гIарыквшватI Италия, йалкIгIата Генуя, апны йадыргалуа аитальян гIацIщтраква. Ауи акIвпIта, йгIарысабап йауаш агIвыраква гьмачIмызтI. Ауаса кьангьаш гьалам Генуя, Венеция, Ватикан рархив байадзаква рпны ужвыгьи йгIымдыруата йщтIу агалагьи рыцIа йшщарду. Ауат зымгIва рырхъвыхра хIпыраркIвапI, хIтурых ахъазла магIны зму ашвъа шIыцква архъвыхыгIвчва йрызпшуа йщтIаркIвапI.
– АхвгIахвтра акIвызтынгьи датша нархартазтынгьи ауи азаман Апсни Италии разазаъащаква шпащаквгылуаз?
– Агенуэзква рхвгIахвтра тып хъадаква Савастополи (ауат араса йапхьун Согъвым) йгьи Каво-де-Буксо (итальян бызшвала йгIаныцIитI «Кьашвай хъвахIгыларта») рпны акIвын йъаныз. Ауи ужвы Гвдауыта йаргвану Бамбора кыт йгIацIанакIуа адзтшпы ахьыла Мараташварта Европа ахвгIаратйыртаква рпны йтлапIаз акьашвай тыргун. Ахчата йгIадрысабапуан арызна, ахьапщ жвгъайква, Савастополи апны жвгъай гIацIщтыртагьи аъан, ауаса сатучпага амаль хъадата йгIадрысабапуаз ампсахра акIвын. Апсны апортквала Италии Византии рпныла тичIвпкъыгIва щарда тыргун: нычва, чыльа, гвадз, прунджь, чагIыр, чваба. ЙгIаргуаз йтлапIу абзазага пкъыгIваква ракIвын: шарбал, чгIвыча, арызкъы арбзигаква.
ЗымгIва рацкIыс йгвымхата Апсны апны аитальянква йырчпуз алыгтира акIвын, Мараташварта Европа (йалкIгIата, Италии Испании), Египет, Сирия рахьыла апсуа лыгква ргунта йыртиуан. ГвынгIвырапI ауи акъраль адемография йшазарархаз. АхвгIахвтра ангIалраква йырзалхта ХIII асквшышв йгIашIарышвта нотариат уысхарта гIаныршахьан. Апсны апны йаъан Генуя адипломат гIащтийыгIвчвагьи – Апсны апны аитальянква ргIальаматраква зхчуз аконсулат, ауи аунашвачпагIв дзыргылуаз Генуя ракIвын. Ауи акIвымкIва Савастополи апны йаъан аепископ дызхъадаз Абасгшта (даташата йухIвушызтын, Апсны) йазалхыз Себастополь архиепархия. Араъа акатоликква ркьльисагьи рнышвынтарагьи аъан. Ауи шабгу гIвсквшышвкI райхIа йынхатI.
– Апсни Черкесшти йыртыргата алыгква шыртиуаз гIаурахатI. Ауи ауысла ахвгIахвтра уысква швабыж йауацIыхын хIхIва йауашма?
– Щта, алыгква щардата йтыргун. ЗынзаманкI Генуя амарагIайырта штаква йыртыргаз алыгква йрылан аурышвкви ачеркескви йырхъазымкIва апсуаквагьи щардагIвыта. Ужвы Генуя, Флоренция, Венеция йа Рим йырту ауат ртынхаква КIавкIаз абзазагIвчва йшгIархъшахъыцIыз рымдыруата итальян бызшвала йчважвитI, Апсны апынгьи Черкесшта апынгьи щала йыръахIльу щардагIвы шту ргвы азымгIвауата. Аосманква аитальянква антырца амщтахь файда ду гIазгуаз апсуа, ачеркес лыгква ртира ахIаракьат атрыквква йнарахвтI. Апсни Черкесшти йыртыргата Трыквшта йыргуз алыгква ртира ХIХ асквшышв аквтадза йгьашIамстI, ауи цIыхъва азтыз Россия ракIвпI.
– Апсны апны арум-католик кьлиса анхара аунашва угIвитI. Йшбергьльула, Ватикан архивква рпны Апсны йазынарху гIалцIырта бзидздза зджьарагьи йгIаквымшваскIва йщтапI, йалкIгIата аитальян-апсуа азазаъащаква йгIарыквчважвауата.
– Апсны апны акатолик кьльиса анхара ХIII асквшышв йапхъахауа асквшква рагIан йджвыквылтI. Акнига апны йгIасырбитI Апсны акатолик епископква зымгIва рыхьызква, йанынхуз апIатлаквагьи рыцта. БергьльыпI сальамшвъаквакIгьи нхара швъаквакIгьи рунашва. Апсны апны акатолик кьльиси аправослав кьльиси айрышта йанкъвакъвуата акIвын йшаъаз. ХV асквшышв ацIыхъва Апсны апны акатолик кьльиса амч йалдзгIумцара йыдзхтI.
ЦIабыргыта, Генуя, Ватикан, рыцIа ймачIта Венеция рархивква рпны магIны зму архив швъа щарда щтIапI, ауат аквтанай сквшышвква йгIарыцIанакIуа атурых йазынархата. ХIпны ауи агIамта архъвыхра льальадзаркIвапI.
– АуацIауысква рминистерства ртланыкъвала магIны ду зму ауат ашвъаква йгIархъырхта йгIарыквырхныс ацIыхъва йгьтамгылма? Ауат агIалцIыртаква апхъала йбергьльымыз шIыцра кIара гIарныцIуашта йупхьадзума?
– Архивква рпны сальамшвъа ущтийитIхIва йгьалсуашым. ХъатакIла йгIахIахвырквын швъа щарда гIаквырцIахьатI, ужвыгIандзарагьи йгIаквырцIитI. ХIтурыхдырыгIвчва йгIаквырцIахьу ашвъаква дырхъвыхра атахъыпI. ЙгIвбахауата, Италия архивква рпны тоба дута йаквпсата йщтIапI йалыргам, зджьарагьи йгIаквцIам швъа щарда, хIара хIахIварала заджвгьи ауат архивква ахъипсауа дгьалагушым – ауи анхара швабыж йцIолапI йгьи йгIапсарапI. Архивква рпны йынхаз йырдыритI йыззысхIвауа. Ажва гьалам, атшазынархара сальамшвъаквагьи щти йауаштI, ауаса сабап ангIалцIуаш ауи агIамта зырхъвыхуа хIъачIвагIагIвчва бзидздзаква хъвдаквцIара рымата йанхIщтира асхъан акIвпI. Ауат рыхьызква гIасырбахьатI – Кациа Ревази Чачибая Циали. Ауат архивква дырхъвыхрын – ари ауыс сквшпхьадзара гIацIанакIуаштI – хIтурых ахъазла магIны зму адырраквагьи гIахъыртIрын. Ауаса абаргвыраква ззынарху ахча агIалцIырти намдзара щарда зпщыларкIву анаука нхагIвчва шIаква ррыхIазырри ракIвпI. Атурых архъвыхри агIври архив швъаква рырхъвыхра йапщылапI, ауаса ахча ъахIыгхауа ахъазла агIвымакъраль архивква рпны йзынхуш мачIыгIвпI, мачIыгIвпI гIвыма бызшвала йгIву атурых швъаква, агIвыраква йгIарыпхьаныс зылшауагьи.
– Ауи агIамта акультура тынха айшыста хIаквчважварныс стахъын. Апсны апны аурым тынха хIаналачважвауа Диоскуриада хIхъа йгIаташвитI. Аитальян тынха хIаналачважвауа щта?
– Ари азцIгIара джьащахъвапI, ауаса йгьмайрам. ХIапхьахьаква рквтала агенуэз гIамта ауыхвараква руысла рхъвыцщаква гьаквшвум: Афон ШIыц абагъьата ахъагылаква, Кындыг ШIыц кыт йтагылу тамыщ багъьата агьиква гIашIырпхьадзитI, ауаса ауи йадымгылквауа аъапI. АзджьакI шхъвыцуала, Апсны аквтасквшышв кьльисаква рпны фреска бзидздза XIV-XV асквшышшвква рагIан аитальянква рахIварала Византия аурымква йырчпатI. Археология литература апны йрыквчважватI Апсны апны аитальян жвгъайква гIараута, ауаса Апсны акъральыгIва музей анумизмат азкIкIра ауи апш жвгъайкIгьи гьалам.
Йалныс ауыпI абызшва закIымзара-закI гIалахарныс – ажва ахъазла, итальян щайдза рымахарныс ауаштI ахьызква Джьота, Джьсып, Джьоф, Пыта. Скнига апны апсыуаква аитальянква йгIаршIыркIгIазшва йаъу ажваквакI гIасырбитI, зымгIва йрапхъата бзи йыгIбауа абыста, ари ахьыз аитальян ажва pasta йгIахъырхта йаъазларныс закIы гьазхIвам. Апсуаква «акуландыр» - хIва йызпхьауа зфгIвы мчу ахIвра ахьыз агенуя ажва «коландро» йгIахъырхта йгIанхарныс ауыпI. Аквтанай сквшышвква рагIан йбзазуз апсуаква аитальянква рпны йгIарахвызшва йаъапI датшагьи ажва джьащахъва бзидздза.
Абгата йгIахIахвырквын, Апсны апны сквшы 200 райхIа йтаз аитальянква рыщтаква ужвыгьи бзита йгьалубгIум. Ауат ащтаква рзыпшгIара, ажва аламкIва, рхъвыхра кIьыда йанархаразара атахъыпI. ЙхIвара атахъыпI йара Италия апны, Генуя аргван КIавкIази Италии шапщылу гIазырбауа ачвахъабага нахва шгIасауыз – зхIагIара метр 1245 йнадзауа ащхъа Monte Caucaso («КIавкIаз щхъа»), ауи Лигурия шта йнадзауа Апеннинква йрыланакIитI.
– ЙачIвыйа шIыцра хъадата, апхъала йбергьльымкIва йпхьадза йауашта укнига апны йузыгIарбаз?
– Сшхъвыцуала, ауи йзалачважвуш ари агIамта йадынхалуа аъачIвагIагIвчва ракIвпI. Сара заджвыла зымгIва сычIащыгIван хIва йауаштI, ауи йгIалцIла ауыс сымаджьащахъвата сынхун. Ауаса йгIалкIгIа йауаштI аквтасквшышвква рагIан йырчпаз акартаква йгIадырбауа атопонимкви агидронимкви (адзы йапщылу ашIыпIахьызква – аредакция ррытаразга) рырхъвыхра йазынарху ахъвы йбергьльу адырраква арытамамныс йа йгIархъвыцта йыргIвыз гIацIнаххныс. АпхьагIвчва рыхъазла йджьащахъвазлуштI аквтасквшышв картакви атласкви йгIадырбауа Апсны абаракъква йгIарыквчважвауа, ауат ралыхща йазынарху ахъвы.
– Амонография щарда уадынхалма?
– СквшыкI тIакIв ацта. Ага рыцIа паса, Леонардо йан дызуу ауысла книга анызгIвуаз агIан, щарда счпахьата йаъазтынгьи.
– Акнига абартиуа?
– Ауи азцIгIара бзипI. Саранадзара экземпляркIгьи гьсымам. Апсны ахъазла жвабапхьадзара йнадзауата йгIарщтийырныс сахIвуштI, йшпакIву ухIварыквын щардагIвы акнига гIальаматра азрымапI.
– Акнига атираж зъара йнадзауайа щта?
– Экземпляр 500. Ауи акIвымкIвагьи тIакIв анцIра акнига апхьагIвчва онлайн амальла йгIарнапIыцIашварныс рылшуштI. Ауи акIвпIта, акнига згвы йалахIауата йапхьуш шврыуазтI зымгIвагьи!
– Анчва дузыразхатI!


Апсны Республика аэкология а-Институт аунашвачпагIв Дбар Роман АААК а-Дискуссия клуб дасасын. Араъа йгIащтIырхын йалачважватI атема «Аэкология йгьи апсабара агIахчара».
Барганджиа Саид
Февраль а 28 атшын АААК а-Дискуссия клуб йалаквуи Апсны Республика аэкология институт аунашвачпагIв Дбар Романи ранйара апны адуней аклимат апсахраква рпны Апсны гылартата йаму йалачважватI.
Анйара йалаз рпахь дгIачважвауата Дбар Роман йшгIаликIгIазла, адуней аклимат апсахраква руыс акъральква зымгIвагьи гвыргIва гIарыланацIитI. Ауи ауыс хъатазаджвыкIла угьзадгылуам. Адуней аклимат апсахраква гIазхъшахъыцIуа ашвхIаусыгIваква руысла уахьчIвала апхьахьаква рхъвыцща гьаквшвум.
«АшвхIаусыгIваква йрыуазакIыпI – агIвычIвгIвыс йынхара йгIахъшахъыцIта ахIауа атемпература зпсахуа агазква, ауат атмосфера йаназынадзара апхара йаладырхIитI. Атмосфера апхара йаналахIара амшынкви аокеанкви рпны адзы гIвазырчитI, ауи квата йгIаквахитI. Ауи йгIахъшахъыцIуата адуней акъральква рпны пхаста щарда гIанзыршауа адзырква гIатыгIвритI. Арат агIаншараква атмосфера апхара йшалахIауа йагIарбагапI. ЙгIахIрахузтын «атмосфера апсахраква» - хIва акIвпI тамамта йхIвара шатахъу, йшпакIву ухIварыквын адуней ашIыпIаквакI рпны атмосфера рыцIа йхьшвашвахитI», – йхIватI апхьахьа.
Ауи йшихIвазла, Апсны аклиматгьи тшапсахитI. Ауи апшта, йцIыхъвахауа асквшква рурала Апсны апны атемпература градус 1,8-ла йхъалтI. ЙцIыхъвахауа агIвысквша руацIа абагIдзараква рквтаней гIарбарагьи йалахIатI: ажва ахъазла, Согъвым апны сквшы 20 рапхъала ауи агIарбара миллиметр 1,500 надзун, уахьчIвала ауи агIарбара гIванла йалахIатI ухIва йауашта йаъапI.
«АдзыгIвква рпны адзы тшщтIнахитI, атшпква цIнажгIитI, аинфраструктура арыхъвашитI. Ауи шабгу аэкономика швабыж йазарархитI. ХIара йыгIбитI аква щарда адгьылрхарджьра лдзгIара щарда шазгIаргуа. ХIыжвлара бзазара, хIымлыкврхIара, хIэкономика аклимат апсахраква йрыквхIыргIапсра атахъхитI, йшпакIву ухIварыквын апсабара гIаншарква хIызларпшIагылуаш амаль гьхIщардам», – йгIаргвынйыргIвытI аздзыргIвчва аэкология а-Институт аунашвачпагIв.
Аэкология знархару датша уыс баргвыта йгIаншаз амышвкъвара ъащардахаз акIвпI. Ужвы аткванква йыртиуа афачIвква рщарда зту атараква апластмасса, аполиэтилен, апластик йгIарылхпI, ауат шабгу мышвкъварапI.
«Ауат апкъыгIваква апсабара йылата сквшышвпхьадзара йызнайуаштI, йкъва-йсгIарыгьи ауат амшын йтанагитI, ауаъа дзыгIвбжьа дута тшазыркIкIитIта адзы ацIахь йыцIанагитI, ауаъа псы зхъата йту зымгIва йрызарархитI», – йхIватI Дбар Роман.
АААК а-Дискуссия клуб аунашвачпагIв Турава Ирина аэкология сессия йаланакIуата йакIвшаз ари анйара швабыж йджьащахъвата йылпхьадзатI. Анйара йалан «ареспублика аэкология аъаща йазрыму агвыцхIара йаднакIылыз пщабанпаракI йгIарыцIанакIуа ауагIа».
«Анйара гIвсахIаткI йакIвшатI, аэкология а-Институт аунашвачпагIв йгIачважвара абзирала йыгIдыртI адуней аклимат апсахраква рунашва, ауат йрыуата Апсны йазынарху аэкосистема абаргвыраква: апсабара йа агIвычIвгIвыс йынхара йгIархъшахъыцIуа. Анйара аэкологии апсабара агIахчари зъачIвагIу ауагIа йырхъазымкIва згвы цхIауа абзазагIвчви апхьагIвчви ъалаз апшырта йчпауата здырраква швабыж йцIолу Роман Саид йпа ауыс гвынгIвырата, йалыргата, швапха щарда гIайгуата даквчважватI», – лхIватI Турава.
Ауи гвы алттI уахьчIва аэкология ауысква асабиква гвыргIва шазрыму, ауыла ран-рабачва рпны йшшвапху.
«Анйара йалаз апхьагIвчва рыуа пхIвыспакI аэкология уысква джьгарта дрылапI, лангьи ларгьи ацыта йаъан араъа, ауи апхIвыспачкIвын лыгIвзачвагьи, лангьи, лабагьи аполиэтилен таракви апластики ргIарысабапра йалрайгIвджьхьатI. Анйара йалаз апхьагIвчва Гагра апхьарта йагIбахауа акласс йапхьитI, ауат Роман Саид йпа йынйарныс ахъазла уыста йырчпан рарыпхьагIвчвагьи рыцта Гагра йгIатыцIын йгIайтI», – лхIватI Турава Ирина.
Ауи йгIацылцIахтI АААК а-Дискуссия клуб анйараква рпны Апсны апхьартаква рапхьагIвчва апхъахьылагьи йшгIадрайгвалуш.
Гагра йтагылу йгIвбахауа аквтанай апхьарта географияла арыпхьагIв Гвынба Амина лапхьагIвчва а-Дискуссия клуб йшгIалалыз гIалрахатI.
«Аэкология ауысква сквшщарда йрыдынхалуа аъачIвагIагIвчва йанрыквчважвауа асабиква рыцIа бзита йрыларкIитI. Асабиква гIвсахIаткI руацIа йрымагIальаматта Дбар Роман йгIачважвара йаздзыргIвуан, азцIгIараква дыргылуан. Ауи йажвипхьадза шрыларкIыз кьангьаш гьазгIазгуам», – лхIватI арыпхьагIв.
Гагра район йаланакIуа Алахадзы кыт йауу апхьагIв «анйара дырра шIыц щарда шгIайнатыз, ауат адырраква нархара щардала йхъвыцща шырпсахыз гIаликIгIатI».
«Швабыж йсгвапхатI. ХIкъраль хIазсакъхара шатахъу, амышвкъвара кIапсара шатахъым, ауи апсабара швабыж йшазарархауа гIасгвынгIвытI», – йхIватI апхьагIв.
АААК а-Дискуссия клуб анхара ауралагьи йалалуа, ААУ апны йапхьауа апхIвыспачкIвын Агрба Аэлита тIакIв рыцIа йахIбу абанпара дрыуапI.
«Роман Саид йпа Апсны ахъазла йхъаду аэкология уысква гIахъитIын йара йхъвыцща гIахIйырбатI. Ауат ауысква йырчвыхъару чкIвынргIа абари йапшу анйараква рымщтахь йыхIчпауа, хIансимш бзазара апны йгIахIрысабапуа апкъыгIваква йрызхъвыцуа йалагитI. Абараса псейспамцара апсабара зарар азгIазгуа апкъыгIваква хIансимш бзазара йхIзалхуаштI», – лхIватI Аэлита.
АААК а-Дискуссия клуб аэкология сессия – а-Клуб апны йызлачважварныс йгIащтIырхыз атемаква йрапхъахитI. ЙащтагIайуаш рапшта ауи анхара алачIвара абаркIырала йалата мызпхьадзара йымгIвайсуаштI.
АААК а-Дискуссия клуб анхара йанархара хъадата аэкология йахъазымкIва рыцIа пасата йгIалырхтI апсуа бызшва гIащаквыжьри тшауацIнарыхри, цри бызшвала алитература ауагIа йшрылалуаш ацхърагIара, апсуа-абаза уагIахъа ртурых-культура тынха хчара, абашта наука тшауацIнарыхра, Апсуара ацIасква хчара. Ауат анархараквала айчважвараква аклуб апны мызкIы ауацIа гIван апщашаквала йакIвшитI.


ХIара хIыхъазла
АААК ЙхIаракIу асовет аунашвачпагIвгьи апхъа дгылата йамайчуа акоронавирус COVID-19 абакIра ауысла Апсны йырцхърагIитI
Апсны апны ансисквша йадыргаллауа асогIа «Асквш йагъьу асуратчпагIв» акIвшатI.
Адуней апсуа-абаза конгресс йаланакIуа апхIвыс советква рунашвачпагIв Ардзынба Гета АААК а-Дискуссия клуб апны йхыгIвхуз дсасхатI.
АААК йаланакIуа Ан-абачва рклуб йапхъахуз анйара сабап ду алата йакIвнаршатI, асаби психологква ракIвын спикер хъадата ауи йалаз.
А-Конгресс йаланакIуа ЧкIвыныргIа рсоветква рунашвачпагIв АААК а-Дискуссия клуб апны йхыгIвхауа дсасын.
Гвыдауыта къала аурамква рпны АААК ашта совет ауысхагIвчва ркъарула амышвкъваратара шIыцква дыргылтI.
АААК а-Дискуссия клуб йаланакIуата йгIахъыртIыз Ан-абачва рклуб Апсны акъала хъада апны йапхъахауа анйара акIвнаршатI.
АААК архъйагIв секретарь Гицба Инар а-Конгресс а-Дискуссия клуб апны йапхъахуз сасыта далын анйара апны йара йхъагьи а-Конгресс апны йынхарагьи дгIарыквчважватI.
Адуней апсуа-абаза конгресс йаднагалтI йгьи Апсны акъала хъада апны анхара джвыквнажьтI а-Дискуссия клуб. Ауи апсуа-абаза уагIа ргIахчари ртшауацIыхри йырпщылу атемаква йауацIыхта йъарылачважвуш уатыквта йгIандыршатI.


ГвчIагIвчпара
Адуней апсуа-абаза конгресс акъару абгата Апсны абзазагIвчва акоронавирус ашIашIкIгIара згIва йачвхъыхчара йазынанархатI.
Адуней апсуа-абаза конгресс йгьи абзихагIвчва гвып алалта Баслахв кыт йауу, зхъахIара мачIу атгIачва йырцхърагIауата тыдз шIыц дыргылуаштI.
АААК Апсны йапхъахауа акласс апхьагIвчва йапхъахауа апхьара мшыла йрайхIвахIвын согIата апхьара тетрадква рзыршатI.
Египет апсуа-абаза диаспора ауысхагIв джьгар Абаза Мона Омар йцIыхъвахуз линтервью апны зтахъыраква намхъауа ауагIа гвчIагIвчпара цхърагIара шырзадылгалуаз даквчважватI. Ауи июнь а 13 атшын лгвы ашIастI, адуней лхIваджьтI.
Хунцариа Отар йыхьыз зхьзу оркестр Согъвым апны йартыз агвчIагIвчпара концерт йгIанагыз ахча асаби чымазагIв йайъазара йаквшвуз аларшватI.
АААК агвчIагIвчпара акция «Агвы апхара» абзазара йаларыжьуата Апсны йгьи Къарча-Черкес рпны гъын чгIвыча комплект 1000 райхIа рыларшатI цхърагIара йазыбжу асабиква.
АгвчIагIвчпара акция «Агвы апхара» йгIвбахауа ахъвы акIвшауата цхърагIара йазыбжу Апсны асабитгIачваква гъын чгIвыча комплектта 383 рзыршатI.
АААК агвчIагIвчпара акция «Агвы апхара» йгIвбахауа ахъвы акIвшауата агъын чгIвыча йгьи ащапхъацIа комплекткви ахъыза пхакви цхърагIара йазыбжу атгIачваква рсабиква йырзыршуштI.
Трыкв Республика агвчIагIвчпара йгьи ажвлара адкIылараква АААК швапха гIархъырхын Апсны йауу атгIачваква йырцхърагIатI. Ауат ракция йахьызпI «Агвы хIазынадзапI».
Апсны апны агвчIагIвчпара акция «Агвы апхара» йапхъахауа ахъвы акIвшауата цхърагIара йазыбжу абзазагIвчва гъын щапхъацIа рзыршатI.


Асабша январь а 26 атшын Пискарёв чвахъабага нышвынтара апны Ленинград аблокада асквшква рагIан йаладзыз ауагIа рджьабауата ахIвралапакви ахIврапшдзакви щтIарцIатI
Барганджиа Саид
Ленинград афашист блокада йачвгIадырхвитхищтара йцIуа асквш 75 йадахIвуата Пискарёв чвахъабага нышвынтара апны йакIвшуз аджьабара айззара йалан Санкт-Петербург апсыуа-абаза диаспора ащтийыгIвчва АААК ЙхIаракIу асовет аунашвачпагIв Эгьзакь Мусса рапхъа дгылата. Айззара йалаз ачвахъабага апны ахIвралапакви ахIврапшдзакви щтIарцIатI.
АхIвралапаква январь а 26 атшын йщтIарцIатI. Йара ари атшын айззара йалакваз ахIврапшдзаква щтIарцIатI Къарча-Черкес йгьи Апсны йауата Абашта айсра Ду йаладзыз йырчвахъабагата араъа йгылу асинква рпынгьи.
Адуней апсуа-абаза конгресс ЙхIаракIу асовет аунашвачпагIв Эгьзакь Мусса йшгIаликIгIазла, швабыж магIны ду амапI утурых уаргьи йудырырныс, ауи йгIадзынгылуа абанпараквагьи йдуырдырныс.
«Ауи хIара йхIгвбайарапI, йхIхъардурапI, хIара йхIкъарупI, ауи хIхъмаштылуа хIымгIвайсуазтын анцIралагьи хIымчхъазлуштI, хIымчхъазтын ауи атлахан йгIаншаз гьатагIаншахуашым», – йхIватI Эгьзакь Мусса.
Аджьабара айззара далан ажурналист, азъазарадырыгIв йгьи агIвгIвы Аджинджал Боча. Ауи асквш 2004 агIан Апсны йауата Ленинград аблокада йаладзкваз рчвахъабага плита агIахътIра дагIаджвыквцIагIвын.
Аджинджал АААК ахабарргарта портал йшгIарайхIвызла, сквшы 30 рурала ансисквша ари атшын йтгIачвагьи йыцта аблокада йаладзыз ауагIа йджьабарныс дгIайлитI.
«Петербург сара йгIвбахауа унагIвата, йгIвбахауа Псадгьылта йсзалтI. Ауат (аблокада йалашвакваз – аредакция ррытаразга) рбзазара швабыж йхьантан. Зынгьи йгIанымшахыргIатI айсра. ЗапхъанчIвиква зхъаштылхуа агIвычIвгIвыс йаргьи дгьырдырхуашым. Абанпара шIаква руагIахъа турых рдырра атахъыпI. ЙахьчIва йапшу амшква ауралагьи йыртлапIара атахъыпI», – йгIаликIгIатI Аджинджал Боча.
Пискарёв нышвынтара ЙгIвбахауа адуней айсра йаладзкваз рнышвынтараква рквтала адуней апны зымгIва рацкIыс йдупI. Асквшква 1941-1944 рагIан ари анышвынтара апны акIвын йъацIарцIуз Абашта айсра Ду йаладзуаз. Айщчвара нышвынтараква рпны Ленинград аблокада йаладзквази Ленинград фронт апны йырщыз айсыгIвчви рнышвхъв раутI – зымгIва шалу йапшым агIарбараквала уагIа зыкь 470-гIв йгIашIарышвта зыкь 520-гIв раъара йнадзауата.
Апсны йауата блокадала йкIвыршаз Ленинград йазгылата йаладзыз айсыгIвчва рчвахъабага плита асквш 2004 май мыз агIан йгIахъыртIытI, Къарча-Черкес республика йауаз рчвахъабага – асквш 2008 сентябрь мыз агIан. Ауи Пискарёв ачвахъабага комплекс апны йапшым ашIыпIаква йрыуаз Ленинград ахчагIвчва рчвахъабагаква рквтала й-101-хауата йдыргылтI.


ЙагIвсыз атшыни ауахъи руацIа Апсны апны коронавирус шIкIгIара згIва гIарахвта ужвыгьи гIвыджь гIадрыбергьыльтI.
Россия йхIаракIу арра апхьартаква ркурсантква йрыуата йчмазагIвхаз ачкIвынчва ужвыгьи гIвыджь гIарылахIатI. Ауи акIвпIта, Апсны апны йцIыхъвахауа агIвымшкI руацIа цгIвы COVID-19 згIва гIарахвта йщаквдыргылтI. Араса йгIархIватI ауагIа акоронавирус шIкIгIара рачвхъыхчара йазалху а-Оперштаб ауысхагIвчва акъральгIвчва йрызцауа ртшазынархара апны.
«АчымазагIвква йахьчIва Гвдауыта чымазагIвтара апны йщтIарцIуштI. Ауат раъаща уарыразуата йырпхьадзитI», - рхIватI а-Оперштаб апны.
МартI ацIыхъва йгIашIарышвта апрель а 20-дза Апсны апны къральыгIва унашвала ГвжважвагIва аъаща щаквгылан. Ужвы ауи аъаща нырххтI. Ауаса акъраль аунашвачпагIвчва абзазагIвчва аквгIазшIыртитI ахъаркIьыдара амальква йапымшвтуата йынкъвыргарныс. Апсны акъалаква зымгIва рпынгьи аквта базарква рынхара джвыквырцIахтI, ауат мчбжьыкI апны хымшкI йтIызлуштI. Апхъала апшта йаркIыркIвапI апхьартаква, асабигIзартаква, ауниверситет.


«Алашара» жвлара адкIылара Черкесск апны йгIаныршу ахъвшара аунашвачпагIв йтарагылыгIв, хвитта абакIрала абжьагIвы Чква Расул спортла Россия Федерация а-Министерства йщаквнаргылыз АуагIахъа спорт согIа гIатигатI.
Барганджиа Саид
«Алашара» жвлара адкIылара Черкесск апны йгIаныршу ахъвшара аунашвачпагIв йтарагылыгIв, спорт тшауацIнарыхрала ахъвшара аунашвачпагIв Чква Расул акытква рпны физкультура-спорт нхара зымгIва рацкIыс бзита йъадигалуа ахъазла спортла Россия а-Министерства йщаквнаргылыз АуагIахъа спорт согIа «Спорт зымгIва рыхъазла» номинация апны йгIатигатI.
Чква Расул сквш 25 айхIа цIуата аспорт дапщылапI. Жвасквша ауи дабакIуан, уацIыхъван ашIаква абакIра йазибжьауа далагатI, йцIыхъвахауа ацысквша Къарча-Черкес абаза кытква рпны спорт тшауацIнайрыхитI.
Расул асогIа азабакIра йапхъахауата далалын зынла айгIайра гIатигатI. Ауи збзирата йара йхIвауа апсуа-абаза диаспора мчыта йъайыцIагылыз акIвпI.
«Сара сыхъаз напI щтIырхуан. ЙсзыгIаргIвуан. ЙсыцыркIуан. Ауи швабыжта йсгвапан», – йхIватI ауи.
РФ АуагIахъа спорт согIа айгIайыгIвчва ргIалхра ххъвыкIта йшапI. Апхъапхъа анкъвакъврала номинациипхьадза апны йагъьу хгIвы гIалырхитI, аноминацияква зымгIва 11 йнадзитI. УацIыхъван Россия апны йбергьльу аспортсменква, аполитикква, культура анхагIвчва злу аэксперт совет нхауа йалагитI йгьи АуагIахъа спорт согIа асайт апны ауагIа рнапIщтIыхра акIвшитI. ЙцIыхъвахауата спортла РФ а-Министерства агIарбараква йрылапшхитI.
ЙайгIайри ауи дшазцузи дрыквчважвауата асогIа алауреат йпсадгьыл, абаза кытква рпны ауагIа спорт бзи йшырбауа йхIватI.
«ЙалкIгIата бзи йырбауа ахъатачIв апшIагылраква ракIвпI. ТшауацIыхра ду рауитI абакIра, бокс, самбо, дзюдо». ЗныкI ауи йаба йаща цри Чква Валентин аспорт даланайырхIван бжьагIвыта дизалтI. Аспортсмен йшихIвауала, йаба йаща йакIвпI ауи спорт бзи йзырбаз, йаргьи ауи йанакIвызлакIгьи швапхата дйыман.
«Аспорт, атшыбжьараква рпны ауи зыргIвара гьйымамызтI, йаргьи ауи акIвпI саргьи адахIвраква сгIасызшаз. ДбжьагIв бзийу йахъазымкIва ауи аспорт уыс адгалрагьи дазычпан, сара ауи ужвы йъагIадзазгьи тшазызбжьитI», – йхIватI Расул.
Ауи йгIацицIахтI уахьчIвала уызшIпшуаш гIвычIвгIвыста йбауа Адуней апсуа-абаза конгресс ЙхIаракIу асовет аунашвачпагIв, «Алашара» адкIылара апрезидент Эгьзакь Мусса шйакIву.
«Ауи са дсунашвачпагIвпI-хIва гьакIвым – цIабыргдзата ауагIахъа шабгу рыхъазла дшвапхапIта акIвпI», – йгIаликIгIатI Чква Расул.
Ауи йшихIвауала АуагIахъа согIа йапшу ахьызхIвага йара йыхъазла ргвышхвага дупI, ауи йынхара рыцIагьи йрымчырныс, ахIагIара шIыцква тшырзайцIарныс дазаднацалитI.
«Сара сыхъазла ари айгIайра щарда гIанацIгIитI. Ауи хIгвып шабгу хIызламгIвайсуа анархара штамаму йаквшахIатхитI», – йалйыргатI йажва Чква Расул.
Спортла Россия Федерация а-Министрества йщаквнаргылыз ауагIахъа спорт согIа – Россия апны спортла рыцIа хвы зму ахьызхIвагаква йрыуапI. Ауи асквш 2010 йгIашIарышвта йаъапI. Ауищтара ауи аноминацияква шIыцгьи гIарылахIатI, ауаса ахъадаква йшаъаз йгIанхатI. Ауи спорт йапщылу анхара йапшым анархараква гIацIанакIитI: спорт адкIылазара, йзгIваду абзазаща, физкультура, спорт тшауацIдрыхра, аспорт уыхвараква, аныкъвадыкъваква йырзалху аспорт датшагьи. АсогIа ршауищтара ауи Россия апны спорт йадынхалуата зыхьыз дута йгаз щардагIвы йрырттI.